Rafizi yang dulu tabur kebencian, kini nasihat pembangkang jangan timbulkan kebencian

Selepas menjadi menteri, Rafizi Ramli yang dahulunya suka membuat tuduhan dan menimbulkan kebencian terhadap pihak kerajaan kini menasihati pembangkang jangan melakukan perkara sama.

Timbalan Presiden PKR itu menggesa supaya pihak lawan tidak menimbulkan sentimen kebencian terhadap kerajaan campuran Pakatan Harapan (PH)-Barisan Nasional (BN), namun nampaknya Rafizi terlupa dengan kata-kata kecaman sebelum ini dikeluarkannya.

“Saya faham perang media sosial masih panas, mainan politik Perikatan Nasional (PN) dan PAS terus berlaku. Tetapi tanggungjawab utama kerajaan adalah membaiki kehidupan rakyat.

“Masa waktu yang dibayar gaji oleh rakyat, saya akan tumpu kerja sebagai menteri.

“Keutamaan sekarang adalah melaraskan dasar-dasar dan pelaksanaan projek supaya memberi impak paling besar kepada rakyat dalam persediaan kita menghadapi cabaran ekonomi 2023 yang dijangka lebih menguji kekuatan dan daya tahan ekonomi negara,” katanya dalam satu hantaran Facebook hari ini.

Rafizi yang juga Menteri Ekonomi berkata akan menjawab kritikan yang dilemparkan terhadap kerajaan campuran PH-BN selepas waktu bekerja dan tidak akan melayani soalan wartawan semasa berada di kementerian.

“Di luar waktu kerja, saya akan berdepan dengan PN/PAS. Saya akan menjawab isu-isu yang mereka mainkan dan juga akan selaraskan supaya aktivis dan pimpinan Kerajaan Perpaduan turut sama memantau prestasi mereka sebagai pembangkang.

“Mereka ingat jadi pembangkang ini hanya menimbulkan sentimen kebencian. Mereka lupa bahawa menjadi pembangkang juga perlukan pengetahuan mengenai dasar, memantau pelaksanaan, membawa suara rakyat dengan masalah seharian mereka,” katanya lagi.

Pentadbiran PH-BN berdepan kecaman dan kritikan teruk susulan langkah membentuk Kabinet yang melibatkan pemimpin kluster mahkamah daripada UMNO, malah diberikan pula jawatan penting dalam kerajaan.

Untuk rekod, Rafizi juga sebelum ini semasa berkempen tempoh hari pernah mengeluarkan kenyataan berbaur ugutan terhadap penjawat awam apabila berkata mahu memburu Ketua Pesuruhjaya Suruhanjaya Pencegahan Rasuah Malaysia (SPRM)  Tan Sri Azam Baki jika berjaya membentuk kerajaan.

Bagaimanapun, Rafizi selepas dilantik menjadi Menteri Ekonomi berkata kenyataan itu hanya untuk penambahrasa politik.


Gunung Merapi meletus lagi

Gunung berapi paling aktif di Indonesia, Gunung Merapi meletus sekali lagi, terkuat dalam beberapa hari di Pulau Jawa – wilayah paling ramai penduduk di Indonesia – sambil memuntahkan lahar dan debu ke udara, semalam.

Tiada kemalangan jiwa dilaporkan setakat ini.

Gunung Merapi yang terletak di wilayah Yogyakarta itu melepaskan debu panas berserta lahar dan gas ke udara sekurang-kurangnya tujuh kali sejak pagi Ahad, menurut Pusat Mitigasi Vulkanologi dan Geologi Yogyakarta.

Bunyi letusan itu juga boleh didengari beberapa kliometer.

Aktiviti volkanik Gunung Merapi dilihat aktif sejak beberapa minggu lalu, kata pengarah pusat itu Hanik Humaida.

Debu yang dicetuskan daripada letusan gunung itu menyelubungi beberapa kampung dan bandar, katanya.

Penduduk yang tinggi berhampiran kaki gunung itu sudah diarah meninggalkan rumah masing-masing. Mereka dinasihatkan berada sejauh lima kilometer dari gunung itu.

Kali terakhir Gunung Merapi meletus ialah pada 2010 lalu yang mengorbankan kira-kira 347 penduduk. Letusannya melonjakkan debu panas setinggi 1,000 meter ke udara, selain gas dan debu meliputi kawasan seluas tiga kilometer persegi.

Gunung setinggi 2,968 meter terletak tidak jauh dari bandar Yogyakarta di mana ratusan ribu penduduk tinggal di kawasan bandar utama.

Merapi adalah gunung berapi paling aktif daripada lebih 120 gunung berapi aktif di Indonesia. Bagaimanapun, pusat mitigasi itu tidak mengeluarkan amaran baharu kerana masih berada pada tahap kedua daripada empat tahap.

Indonesia, dengan ribuan pulaunya dihuni kira-kira 270 juta penduduk, kerap berdepan gempa bumi dan gegaran gunung berapi kerana kedudukannya di dalam ‘ring of fire’ Pasifik. – Agensi


Akar umbi sedia hadapi pemilihan jika permohonan UMNO ditolak RoS

Tinggal beberapa hari menjelang tarikh akhir 16 Julai untuk Jabatan Pendaftaran Pertubuhan (RoS) memuktamadkan keputusannya terhadap permohonan dibuat UMNO sebelum ini.

UMNO kini sedang menanti dengan penuh debaran berhubung keputusan permohonan untuk menangguhkan pemilihan parti, bagaimanapun beberapa pemimpin akar umbi parti tersebut sudah bersiap-sedia untuk menghadapi sebarang kemungkinan.

Terdahulu semalam, Setiausaha Agung UMNO, Datuk Seri Ahmad Maslan memberitahu mereka mempunyai Pelan B sekiranya permohonan tidak diluluskan RoS tetapi tidak mendedahkan secara jelas perancangan tersebut buat masa ini.

Namun, Ahmad atau dikenali Mat Maslan itu berkata tidak menolak UMNO akan mengambil langkah seterusnya jika keadaan memaksa dan keputusan tidak memihak mereka.

Menurut laporan Utusan Malaysia, beberapa pemimpin akar umbinya menyatakan kesediaan untuk menghadapi pemilihan parti sekiranya diarahkan tetapi pada masa sama mendakwa RoS tidak berhak menolak permohonan UMNO.

Ketua Bahagian UMNO Bangi, Datuk Mohd. Zaidi Mohd. Zain berkata mereka bersiap-sedia untuk menghadapi sebarang kemungkinan.

“Kita berharap RoS membuat keputusan segera supaya tidak menunggu lama sehingga memprejudiskan kedudukan UMNO. Tempoh 18 bulan adalah sebelum Disember, jadi jangan letakkan UMNO dalam keadaan tersepit.

“Kalau RoS tolak, mereka perlu beri justifikasi yang kukuh kenapa tolak. UMNO perlu ambil tindakan drastik sama ada buat rayuan atau buat pemilihan sebelum Disember. Dalam hal ini, UMNO perlu sentiasa bersiap sedia menghadapi sebarang kemungkinan,” katanya dipetik laporan.

Dalam pada itu, Ketua UMNO Bahagian Beruas Datuk Dr. Azhar Ahmad berkata akan akur dengan setiap keputusan parti tidak kira sama ada pemilihan parti atau pilihan raya umum (PRU) terlebih dahulu diadakan.

“Kita sentiasa bersedia, kalau kata arahan parti, esok, lusa, tulat, kita sentiasa bersedia tidak kira menghadapi pemilihan parti atau PRU dulu, tidak ada masalah.

“Kalau pemilihan dulu, mesti ada tempoh sekian-sekian yang akan diberitahu,diikuti dengan bahagian dan sebagainya.

“Cuma saya sebagai ahli parti, sentiasa akur dengan keputusan yang ditetapkan parti,” katanya.

Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas PRU, untuk memberi ruang kepada ahli memfokus kepada gerak kerja pilihan raya.

Notis pindaan perlembagaan itu dikemukakan kepada RoS pada 17 Mei, dan Perdana Menteri Datuk Seri Ismail Sabri Yaakob sebelum ini dilaporkan berkata RoS mempunyai masa sehingga 60 hari untuk membuat keputusan berhubung permohonan pindaan itu.


1,477,888 kanak-kanak telah terima dos pertama vaksin Covid-19

Kementerian Kesihatan (KKM) memaklumkan sebanyak 18.8 peratus atau 667,069 kanak-kanak berusia lima hingga 11 tahun telah lengkap menerima dua suntikan vaksin Covid-19 sejak PICKids dilancarkan 3 Februari lalu.

Semalam (Sabtu 23 April) sahaja seramai 51,400 kanak-kanak telah menerima dos kedua masing-masing, sementara itu, seramai 1,477,957 atau 41.6 peratus kanak-kanak lagi telah menerima dos pertama.

Sementara itu, hampir 62 juta dos vaksin Covid-19 telah diberikan kepada individu dewasa, dengan 16,006,894 atau 68.0 peratus daripadanya telah menerima suntikan dos penggalak.

Seramai 22,963,872 atau 97.6 peratus individu dewasa lagi menerima dos kedua masing-masing, manakala 23,240,846 atau 98.8 peratus lagi menerima sekurang-kurangnya satu dos.

Bagi remaja berusia 12 hingga 17 tahun pula, seramai 2,885,265 atau 92.7 peratus telah lengkap divaksinasi, manakala 2,985,091 atau 95.9 peratus menerima sekurang-kurangnya satu dos.

Keseluruhannya 70,013,893 dos vaksin Covid-19 telah diberikan kepada populasi Malaysia yang layak, termasuk rakyat asing.

Daripada jumlah itu, 26,516,206 atau 81.2 peratus telah lengkap divaksinasi, manakala 27,703,825 lagi menerima sekurang-kurangnya satu dos.

Kerajaan melancarkan Program Imunisasi Covid-19 Kebangsaan (PICK) dalam usaha mewujudkan imuniti kelompok dalam kalangan rakyat Malaysia bagi menghalang penularan Covid-19 secara lebih meluas, sejak 24 Februari 2021.


Tiada bukti PAS, Taliban ada kaitan, tapi wujud bukti DAP pro-komunis

PAS menempelak naratif yang dimainkan semula oleh DAP dengan mengaitkan Malaysia akan menjadi seperti Afghanistan sekiranya PAS memerintah, sedangkan terbukti tiada ahli atau pemimpin parti itu yang terlibat dengan Taliban.

Setiausaha Perhubungan PAS Pulau Pinang, Iszuree Ibrahim berkata sudah terbukti PAS tidak ada hubung kait dengan kegiatan keganasan sebagaimana pembabitan DAP yang secara terang-terang mengangkat perjuangan komunis.

Malah katanya, ada pemimpin DAP yang agresif dan radikal amat bangga memperkenalkan diri berketurunan datuk moyang daripada kalangan penggerak kegiatan komunis di Malaysia suatu ketika dahulu.

“Mereka sanggup bawa abu mayat Chin Peng balik (ke Malaysia), mengadakan majlis memperingati komunis kononnya sebagai pejuang di Tanah Melayu dan mengangkat komunis untuk dikatakan sebagai sebahagian pejuang kemerdekaan.

“Ini merupakan satu pembohongan manipulasi kepada sejarah. Hakikatnya komunis telah membunuh ramai anggota pertahanan keselamatan Tanah Melayu ini ketika zaman 60-an, 70-an atau sebelum itu lagi.

“Komunis telah menembak mati ramai pejuang-pejuang pasukan keselamatan tanah air dalam kalangan polis, tentera yang mereka lakukan dengan secara subversif,” katanya menurut lidah rasmi PAS, Harakah.

Iszuree berkata DAP tidak boleh menafikan mereka pro komunis dengan cuba menuding jari kepada PAS kononnya pro-Taliban yang bersifat agresif atau tuduhan seumpama tanpa bukti, sedangkan bagi DAP telah ada bukti nyata.

Sebelum ini, pemimpin DAP Perak Nga Kor Ming sekali lagi memainkan naratif dengan mengaitkan PAS dan ‘negara Taliban’ bertujuan mengurangkan pengundi bukan Islam kepada Perikatan Nasional.

Media melaporkan Kor Ming sebagai berkata, sekiranya PN yang terdiri daripada Bersatu yang berasaskan Melayu dan PAS (Islamik) berkuasa, Malaysia akan menjadi seperti ‘Afghanistan’.

DAP adalah anggota parti komponen dalam Pakatan Harapan yang diketuai Datuk Seri Anwar Ibrahim, serta AMANAH.


Isu cukai Yayasan Albukhary: Guan Eng pula mahu saman Muhyiddin

Pemimpin Pakatan Harapan (PH), khususnya DAP, mengikut jejak langkah ketua utama mereka, Datuk Seri Anwar Ibrahim, dengan memberi amaran akan mengambil tindakan undang-undang terhadap pengkritik mereka.

Tindakan terbaharu itu dilakukan Pengerusi DAP, Lim Guan Eng apabila meminta Pengerusi Perikatan Nasional (PN), Tan Sri Muhyiddin Yassin membuktikan beliau membatalkan pengecualian cukai kepada Yayasan Albukhary ketika menjadi menteri kewangan sebelum ini.

Guan Eng juga meminta bekas Perdana Menteri itu memohon maaf kerana didakwa mengeluarkan kenyataan berbaur fitnah.

“Saya akan beri beliau (Muhyiddin) tempoh sehingga Rabu untuk menyatakan kebenaran mengenai perkara ini dan membersihkan nama saya. Saya akan mengarahkan peguamnya memulakan prosiding fitnah dengan segera jika gagal berbuat demikian,” kata Ahli Parlimen Bagan itu dalam satu kenyataan yang dikeluarkan hari ini (Sabtu, 11 Mac 2023).

Khamis (9 Mac) lalu, Muhyiddin pada sidang media di luar Ibu Pejabat Suruhanjaya Pencegahan Rasuah Malaysia (SPRM) selepas memberi keterangan, berkata Yayasan Albukhary diberikan kelulusan pengecualian cukai oleh kerajaan Barisan Nasional (BN) sebelum itu.

Kata Presiden Bersatu itu, selepas Pilihan Raya Umum Ke-14, kerajaan gabungan PH telah ditubuhkan dan Guan Eng yang menjadi menteri kewangan ketika itu telah membatalkan pengecualian cukai berkenaan.

“Semasa saya menjadi PM, Tan Sri Syed Mokhtar telah membuat rayuan atas pembatalan tersebut,” kata Muhyiddin.

Sebelum ini, Anwar yang juga Perdana Menteri menghantar surat tuntutan (LOD) dan saman kepada Ahli Parlimen PN Pendang, Datuk Awang Solahuddin Hashim dan saman terhadap Menteri Besar Kedah, Datuk Seri Muhammad Sanusi Md Nor.

Pengerusi PH dan Presiden PKR itu juga memfailkan saman terhadap Ahli Parlimen Kuala Terengganu, Datuk Ahmad Amzad Hashim dan terhadap Muhyiddin sendiri.

Susulan itu, Awang Solahuddin ketika membahas Bajet 2023 di Dewan Rakyat (Isnin, 27 Februari 2023) melahirkan kebimbangan bahawa Anwar akan dikenang sebagai ‘bapa saman negara’ kerana tindakannya menakut-nakutkan pihak yang menegurnya.

Sehubungan itu, beliau meminta Anwar supaya berlapang dada dan berjiwa besar menerima kritikan daripada pembangkang.

Menurut laman sesawang Wikipedia, sejak 2008 hingga 2014 Anwar telah menyaman 12 individu dan entiti, termasuk Chandra Muzaffar, Khairy Jamaluddin, Datuk S Nallakarupan, Saiful Bukhari Azlan, Anifah Aman, New Straits Times dan Utusan.


Zahid bawa UMNO tumpang rezeki DAP: Wan Saiful

Datuk Wan Saiful Wan Jan membidas Presiden UMNO, Datuk Seri Ahmad Zahid Hamidi yang membawa parti itu tunduk kepada DAP sehingga menyebabkan penyokong mereka khususnya orang Melayu marah.

Ahli Parlimen Tasek Gelugor itu berkata tindakan Zahid itu disifatkan UMNO menumpang rezeki DAP yang merupakan parti terbesar dalam kerajaan campuran ketika ini.

“Zahid semakin terdesak kerana pilihan raya negeri (PRN) sudah dekat. Dia telah membawa UMNO menjadi sebuah parti yang menumpang rezeki daripada DAP. Sudah pasti akar umbi UMNO tidak selesa dan ramai yang mahu berhijrah.

“Ini juga Zahid mahu tutup dengan cara melakarkan gambaran negatif mengenai Perikatan Nasional (PN).

“Data jelas menunjukkan bahawa PH-UMNO ditolak oleh pengundi Melayu.

Ini adalah data yang perlu perhatian daripada semua pihak tanpa melabelkannya dengan apa-apa label negatif.

“Ia adalah fakta yang perlu dibicarakan secara terbuka oleh semua yang prihatin mengenai halatuju negara, bukan sahaja oleh orang politik tapi juga ahli akademik, NGO, dan orang awam,” katanya dalam hantaran dalam Facebook hari ini.

Mengulas lanjut, Wan Saiful melihat kerajaan sekarang cuba menutup kegagalan mereka dengan menuduh Perikatan Nasional (PN) adalah parti perkauman.

“Dia nak ‘imply’ seolah-olah mereka suci tapi orang lain kotor. Padahal kami dalam PN konsisten memperjuangkan kemakmuran bersama untuk semua bangsa dan agama.

“Tatkala PH (Pakatan Harapan)-UMNO semakim gagal menjaga kebajikan rakyat, kami dalam PN terus bercakap mengenai perkara seperti #kwspbersasar, kawalan harga, bantuan kos sara hidup, dan banyak lagi,” katanya lagi.


Pindaan perlembagaan UMNO tangguh pemilihan belum selesai: RoS

Percubaan UMNO untuk meminda perlembagaan parti untuk mengadakan pilihan raya dalaman dalam tempoh enam bulan selepas Pilihan Raya Umum (PRU) masih belum selesai, kata Jabatan Pendaftaran Pertubuhan (RoS).

Memetik Utusan, Ketua Pengarah RoS Mohd Nawardi Saad berkata walaupun pindaan perlembagaan diluluskan, UMNO masih perlu memaklumkan perkara itu kepada jabatan berkenaan sebelum 29 Disember ini.

“Majlis Tertinggi UMNO perlu membuat keputusan sama ada dilanjutkan atau tidak tempoh pemilihan sehingga enam bulan selepas PRU. Keputusan itu perlu dimaklumkan kepada RoS,” katanya dalam laporan itu.

Pemilihan UMNO pada mulanya dijadualkan diadakan pada 30 Jun 2021 kerana tempoh tiga tahun pemegang jawatan berkenaan akan tamat pada masa itu.

Pada 15 Mei, perwakilan pada mesyuarat agung luar biasa parti itu sebulat suara meluluskan beberapa resolusi untuk meminda perlembagaannya, termasuk membenarkan pemilihan dalaman ditangguhkan sehingga selepas PRU Ke-15.

RoS sejak itu meminta satu pemilihan diadakan dalam tempoh satu penggal Dewan Rakyat.

Nawardi dilaporkan berkata jika UMNO belum memutuskan perkara ini, ia perlu mengadakan pemilihan sebelum 29 Disember atau Majlis Tertinggi (MT) sekarang hanya bertindak sebagai “penjaga”.

Setiausaha Agung UMNO Datuk Seri Ahmad Maslan turut dipetik sebagai berkata parti itu telah memberi jawapan kepada RoS pada Selasa.

“Kami mengadakan mesyuarat MT minggu lepas… jadi (pada Selasa) kami menghantar kepada RoS mengenai keputusan MT yang bersetuju dengan pindaan yang diluluskan oleh RoS.

“Kami melampirkan salinan perlembagaan yang dipinda, ia melibatkan pemilihan parti selewat-lewatnya enam bulan selepas PRU diadakan,” katanya.

Bulan lalu, Ahmad mengakui UMNO perlu mengadakan pemilihan tahun ini sekiranya RoS tidak meluluskan pindaan perlembagaannya.

Beliau juga mendakwa parti itu mempunyai “Pelan B” sebagai sandarannya jika pindaan perlembagaan itu tidak diluluskan.


UMNO perlu jawapan segera daripada RoS, kata veteran parti

Tindakan Jabatan Pendaftaran Pertubuhan (RoS) yang masih tidak memberi sebarang jawapan berhubung permohonan pindaan Perlembagaan UMNO dipertikaikan pemimpin veteran parti itu.

RoS sepatutnya memberi keputusan mereka pada 16 Julai lalu tetapi sehingga hari ini UMNO masih tidak menerima sebarang maklum balas dan menyebabkan timbul pelbagai tanda tanya, kata Pengerusi Veteran UMNO, Datuk Othman Desa.

Othman berkata RoS sepatutnya memberi jawapan dengan cepat kerana bagi mengelakkan UMNO berada dalam keadaan tertekan jika keputusan tidak memihak kepada mereka apabila perlu mengadakan pemilihan parti secara terkejut walhal semua prosedur sudah dipatuhi.

“Isu berkaitan RoS saya tak tahu kenapa ambil lama sangat, padahal kita sudah bagi habis semua, jadi apa masalahnya? Perhimpunan Agung Luar Biasa (EGM) sudah buat dan semua ikut peraturan.

“Kalau sudah jelas semua dan jika lulus, beritahu lulus. Kalau tak setuju dan mahu dokumen (tambahan), minta dan UMNO akan bagi,” katanya dipetik laporan Utusan Malaysia.

RoS sebelum ini memaklumkan keputusan mengenai pindaan perlembagaan parti itu bagi menangguhkan pemilihan dan tarikh akhir keputusan itu adalah pada 16 Julai.

Perhimpunan Agung Khas UMNO pada Mei lalu sebulat suara meluluskan usul meminda Perlembagaan UMNO yang antara lain membolehkan pemilihan parti diadakan tidak lebih daripada enam bulan selepas Pilihan Raya Umum (PRU).

Dalam pada itu, Othman menjelaskan, isu UMNO takut untuk mengadakan pemilihan juga tidak perlu dibangkitkan kerana parti itu sudah beberapa kali melakukan perkara itu.

Sebaliknya beliau berkata, perpecahan dalam kalangan parti itu antara perkara yang ditakuti sekiranya pemilihan dalam masa PRU yang bakal diadakan pada bila-bila masa.

“Kalau terpaksa buat pemilihan pun, UMNO akan mengikut peraturan. UMNO bukan takut adakan pemilihan tetapi takut perpecahan.

“Sebab itu Veteran amat mengharapkan supaya benda ini (permohonan pindaan perlembagaan) dapat diselesaikan dan hadap PRU dulu, lepas (PRU) dengan tenang,” jelasnya.


Annuar Musa kata ramalannya jadi kenyataan, igauan buruk

Tan Sri Annuar Musa memberi bayangan nasib buruk bakal menimpa Barisan Nasional (BN) menjelang keputusan Pilihan Raya Umum Ke-15 (PRU-15) yang bakal diumumkan pada masa terdekat.

Bekas penyandang kerusi Parlimen Ketereh yang tidak dicalonkan semula itu berkata akhirnya igauan buruk yang selama ini dibayangkan menjadi kenyataan, ia susulan beberapa keputusan tidak rasmi yang tidak memihak kepada gabungan tersebut.

“Akhirnya igauan buruk yg saya gambarkan selama ini dan minta di elakkan benar benar terjadi.

“Dukacita teramat sangat. Al-Quran itu benar. Perpecahan menjadikan kamu lemah dan hilang kekuatan,” katanya dalam satu hantaran di Facebook hari ini.

Untuk rekod, Annuar antara pelopor Muafakat Nasional (MN), namun sering dikecam Presiden UMNO, Datuk Seri Ahmad Zahid Hamidi sebagai tidak setia keadaan parti walaupun hanya cuba menegakkan kebenaran.

“Kami anjurkan muafakat, kami dilabel tidak setia. Kami minta jangan berpecah, kami yang menerima padah,” katanya lagi.

Menjelang keputusan penuh PRU-15 malam ini, Annuar mempersoalkan apakah hala tuju UMNO selepas ini sekiranya keputusan tidak menyebelahi mereka malam ini.

“Kini, kemana kita nak dibawa?, mahu menjalin jajaran yang kita tolak? mahu melanggar keputusan PAU (Perhimpunan Agung UMNO) dan parti sekali lagi?

“Undurlah, cukuplah kebinasaan ini dan dengar suara rakyat serta fahami kehendak rakyat. Jangan sombong,” katanya lagi.


UMNO tolak Onn Hafiz sebagai MB?

Pemimpin tertinggi Barisan Nasional (BN), termasuk daripada UMNO, ‘berdiam diri’ – tiada ucapan tahniah – susulan pelantikan Ahli Dewan Undangan Negeri (ADUN) Machap, Datuk Onn Hafiz Ghazi, sebagai Menteri Besar (MB) Johor yang baharu, hari ini.

Semakan Agenda Daily di laman sosial milik Presiden UMNO yang juga Pengerusi BN, Datuk Seri Ahmad Zahid Hamidi mendapati tiada ucapan tahniah sebagaimana kebiasaan daripada seorang pemimpin atasan parti, demikian juga Setiausaha Agung UMNO Datuk Seri Ahmad Maslan.

Kecuali bekas Perdana Menteri Datuk Seri Najib Razak dan Pengerusi Badan Perhubungan UMNO negeri yang juga MB tidak dilantik semula Datuk Hasni Mohammad, yang mengucapkan tahniah kepada Onn Hafiz, pemimpin lain hanya berdiam diri.

Malah, bekas Menteri Besar Johor yang juga Naib Presiden UMNO Datuk Seri Khaled Nordin yang sebelum ini lantang menyuarakan pandangan berhubung pemilihan MB Johor sambil dilihat menyokong Hasni, juga terdiam.

Perbuatan mereka sesuatu yang agak janggal, apatah lagi tersebar luas sebelum ini bahawa Hasni yang menjadi ‘posterboy’ BN pada Pilihan Raya Negeri (PRN) Johor, 12 Mac lalu, akan dikekalkan sebagai MB.

Malah, pada saat-saat akhir sebelum Sultan Johor Sultan Ibrahim Sultan Iskandar membuat pengumuman, tersebar laporan mengatakan 38 daripada 40 ADUN BN, mengemukakan akuan bersumpah (SD) yang menyokong Hasni sebagai MB.

Terdahulu, Onn Hafiz, 43 tahun,  mengangkat sumpah jawatan MB di hadapan Sultan Ibrahim Sultan Iskandar di Istana Bukit Serene kira-kira jam 3 petang tadi.

Tindakan pemimpin UMNO yang tidak memberi ucapan tahniah kepada Onn Hafiz dilihat seolah-olah menolak pelantikan itu, apa lagi laporan menyebut bahawa perwakilan UMNO Johor tidak akan mengambil bahagian dalam sebarang perbahasan pada Perhimpunan Agung UMNO (PAU) yang akan bermula esok.

Memetik Bernama tindakan itu dibuat susulan pelantikan Menteri Besar Johor yang baharu. Tetapi laporan itu tidak menyatakan keputusan perwakilan UMNO berbuat demikian kerana membantah pemilihan Onn Hafiz sebagai MB.

Untuk rekod, pelantikan MB adalah hak dan kuasa yang ada pada Sultan Johor.

Laporan juga menyebut bahawa dalam satu perjumpaan di Saujana malam semalam, Hasni cuba menghalang usaha segelintir perwakilan UMNO Johor yang mahu menolak pelantikan Onn Hafiz sebagai MB.

Ia sekali gus menunjukkan majoriti pemimpin UMNO negeri itu enggan menyokong Onn Hafiz sebagai MB.

Sebelum ini, Zahid ketika kempen PRN Johor telah menyatakan bahawa Hasni akan dikekalkan sebagai MB dan faktor itu juga dikatakan mempengaruhi pengundi Johor untuk memilih BN.

Namun, susulan pemilihan Onn Hafiz yang juga cicit kepada pengasas UMNO Allahyarham Datuk Onn Jaafar, perwakilan UMNO Johor menunjukkan ‘bantahan’ mereka dengan tidak mahu mengambil bahagian dalam perbahasan pada PAU bermula esok.


14 negeri catat peningkatan kes harian hari ini, Selangor tertinggi

Hampir semua negeri dan Wilayah Persekutuan, kecuali Perak dan Melaka, hari ini mencatat peningkatan jangkitan Covid-19 dalam tempoh 24 jam hingga 12 tengah hari tadi, berbanding semalam.

Kenaikan itu seiring peningkatan jangkitan peringkat nasional daripada 2,342 kes semalam kepada 3,245 hari ini.

Negeri yang merekodkan peningkatan kes hari ini ialah Selangor, Johor, Kedah, Kuala Lumpur, Kelantan, Pulau Pinang, Sabah, Negeri Sembilan, Pahang, Terengganu, Putrajaya, Sarawak, Perlis, dan Labuan, menurut statistik dikeluarkan Jabatan Kesihatan Negeri-Negeri malam ini.

Selangor mencatat 679 kes baharu berbanding 524 semalam menjadikan kumulatif positif di negeri itu sejak awal 2020 hingga hari ini sebanyak 800,990 kes dengan sehingga semalam seramai 779,732 pesakit sembuh, 10,021 kematian dan 10,558 kes masih aktif.

Daripada jumlah kes aktif itu, seramai 9,050 pesakit menjalani kuarantin di rumah; 768 ditempatkan di PKRC; 709 dimasukkan ke hospital; dan 31 dirawat di unit rawatan rapi (ICU) dengan 14 daripadanya memerlukan alat bantuan pernafasan.

Sehingga semalam seramai 4,780,766 individu atau 94.5 peratus populasi Selangor melengkapkan suntikan vaksin Covid-19 masing-masing, dan 4,848,556 atau 95.7 peratus lagi menerima sekurang-kurangnya satu dos.

Sejak 13 Oktober tahun lalu hingga semalam, seramai 2,324,740 atau 35.6 peratus individu yang layak di negeri itu telah menerima dos penggalak.

Sebanyak 44 daripada 1,323 kluster yang dikesan di negeri itu juga masih aktif, dengan majoritinya melibatkan jangkitan di tempat kerja, menurut Covidnow.

Sehingga hari ini negara merekodkan 2,813,934 kumulatif kes positif dengan 2,741,355 pesakit sembuh dan 31,809 kematian.

Dari segi taburan kes positif mengikut kumpulan umur minggu ini pula, sebanyak 28.1 peratus melibatkan pesakit berusia 18 hingga 29 tahun; diikuti 24.6 peratus (30-39 tahun); dan 11.8 peratus (40-49 tahun).

Sebanyak 8.5 peratus kanak-kanak berusia lima hingga 11 tahun turut dijangkiti Covid, diikuti 8.3 peratus individu berusia 50 hingga 59 tahun; 6.2 peratus (60-69 tahun); 5.3 peratus (0-4 tahun); 4.6 peratus (12-17 tahun); 2.0 peratus (70-79 tahun); dan 0.6 peratus (80 tahun ke atas).


Menjelang PRU-15 Selangor tutup hutan rekreasi kerana tengkujuh

Jabatan Perhutanan Selangor menutup semua laluan pendakian dan aktiviti rekreasi dalam hutan simpanan kekal di negeri itu, susulan ketibaan musim tengkujuh yang berlaku setiap hujung tahun.

Penutupan itu akan bermula pada 1 November 2022 hingga 31 Januari tahun depan.

“Adalah dimaklumkan bahawa semua laluan pendakian dan aktiviti rekreasi di dalam hutan simpan kekal negeri Selangor adalah tidak dibenarkan dan ditutup kepada pengunjung mulai 1 November 2022 hingga 31 Januari 2023.

“Penutupan ini adalah sebagai langkah berjaga-jaga bagi mengelakkan sebarang kejadian atau kemalangan yang tidak diingini berikutan musim tengkujuh,” menurut notis Pengarah Perhutanan Selangor.

Selangor mempunyai kira-kira 72 hutan simpan dan 10 eko-hutan yang popular dalam kalangan pendaki, membabitkan:

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Biasanya pada musim tengkujuh, ribut petir, angin kencang dan hujan lebat, dijangka berlaku sehingga boleh menyebabkan banjir.

Ketika ini pun Jabatan Meteorologi Malaysia sentiasa mengeluarkan amaran berhubung keadaan cuaca di seluruh Malaysia, sementara Jabatan Pengairan dan Saliran, mengeluarkan amaran berkaitan paras air sungai yang kadang kala melebihi tahap bahaya.

Pada 10 Oktober lalu, Naib Presiden UMNO yang juga Perdana Menteri Datuk Seri Ismail Sabri Yaakob mengumumkan pembubaran Parlimen ke-14, bagi membolehkan Pilihan Raya Umum Ke-15 diadakan walaupun negara bakal memasuki musim tengkujuh.


Lengkapkan vaksin sebelum 1 Nov elak dikenakan tindakan: JPA

Penjawat awam perlu melengkapkan vaksinasi Covid-19 masing-masing sebelum 1 November ini bagi mengelak tindakan diambil.

Perkara itu dibangkitkan Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, semua penjawat awam di negara ini adalah tertakluk kepada Peraturan-Peraturan Pegawai Awam (Kelakuan dan Tatatertib) 1993 [PU(A) 395/1993].

Beliau berkata, ketika ini, kelompok penjawat awam di seluruh negara yang belum mendaftar untuk divaksinkan adalah kecil berbanding majoriti penjawat awam yang telah melengkapkan vaksinasi mereka.

“Namun, keengganan kelompok kecil ini tetap memberi implikasi terhadap program vaksinasi kerajaan.

“Malah, ia juga menggambarkan imej negatif penjawat awam secara keseluruhannya selain menjejaskan penyampaian perkhidmatan kita,” katanya dipetik laporan media.

Beliau terdahulu menghadiri majlis perhimpunan bulanan JPA.

Katanya, penjawat awam seharusnya mempunyai rasa tanggungjawab dalam menyokong usaha kerajaan dan memberi keyakinan kepada orang ramai, akan keberkesanan program vaksinasi yang dijalankan.

Mohd. Khairul Adib berkata, program vaksinasi ini penting memandangkan perkhidmatan kerajaan kini dibuka pada tahap pengoperasian penuh.

Sementara itu, Mohd. Khairul Adib berkata, slogan Keluarga Malaysia dilaungkan Perdana Menteri, Datuk Seri Ismail Sabri Yaakob selari dengan peranan penjawat awam dalam membina sebuah negara yang makmur dan sejahtera.

Menurutnya, bagi perkhidmatan awam, semangat persaudaraan dan kerjasama kesemua penjawat awam harus digembleng dan disepadukan ke arah mengukuhkan penyampaian perkhidmatan.

“Semua kementerian, jabatan dan agensi kerajaan mempunyai fungsi dan peranan masing-masing serta saling melengkapi dalam menyampaikan perkhidmatan kepada rakyat.

“Nilai-nilai positif yang terdapat dalam latar belakang berbeza ini seharusnya dijadikan sebagai suatu faktor yang mengikat penjawat awam semua menjadi sebuah Keluarga Perkhidmatan Awam,” katanya.

Katanya, setiap penjawat awam harus menggenggam semangat Keluarga Malaysia sebagai konsep penting dalam mengatur serta melaksanakan strategi untuk memulihkan semula ekonomi negara.


Kontraktor tak mengaku salah cabul tiga wanita

Seorang kontraktor pembinaan hari ini mengaku tidak bersalah atas pertuduhan mencabul kehormatan tiga wanita di kawasan pusat komersil Tamarind Square di Cyberjaya pada Disember tahun lepas dan bulan ini.

Tertuduh Fariz Sollehim Mohamed, 20, membuat pengakuan itu selepas tiga pertuduhan berkenaan dibacakan di hadapan Majistret Ayuni Izzati Sulaiman di Mahkamah Majistret Sepang, hari ini, lapor Bernama.

Dia didakwa melakukan cabul pada 21 Disember lalu pada jam 11.46 pagi di tempat letak kereta Tamarind Square terhadap seorang wanita berumur 32 tahun dan dua lagi kes cabul pada 5 April lepas di tempat sama terhadap dua wanita, masing-masing berumur 35 tahun dan 27 tahun.

Lelaki yang berasal dari Selangor itu dituduh mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau denda atau sebatan atau mana-mana daripada dua hukuman itu, jika sabit kesalahan.

Terdahulu, ibu bapa tertuduh kelihatan sedih ketika mengikuti prosiding tersebut.

Pendakwaan dikendalikan oleh Timbalan Pendakwa Raya Nurul Farah Sofea Norazman manakala Fariz Sollehim diwakili pelatih dalam kamar Nur Ashiqeen Mohd Sultan dari Tetuan Shah & Hurrie.

Majistret membenarkan tertuduh diikat jamin RM3,000 bagi setiap pertuduhan dengan syarat tambahan iaitu melaporkan diri di balai polis berdekatan sebulan sekali, serta tidak mengganggu mangsa dan saksi kejadian.

Mahkamah menetapkan 30 Jun ini sebagai tarikh perbicaraan.


Kilang pengeluar vape digesa daftar dengan Kastam: MoF

Pemain industri vape, khususnya pengilang tempatan yang mengeluarkan produk cecair atau gel mengandungi nikotin, diberi tempoh bermula 1 hingga 30 April 2023 untuk mendaftarkan aktiviti pengilangan kepada Jabatan Kastam Diraja Malaysia (JKDM).

Dalam satu kenyataan hari ini, Kementerian Kewangan (MoF) berkata pendaftaran awal dalam tempoh yang ditetapkan ini boleh mengelak pengilang dikenakan kompaun atas kesalahan lewat berdaftar, menurut laporan Bernama.

“Pendaftaran awal ini akan memastikan pematuhan industri yang menyeluruh serta pengutipan cukai berjalan lancar menjelang Mei 2023,” katanya.

Kementerian Kewangan berkata pendaftaran pelesenan di bawah Akta Eksais 1976 boleh dibuat secara dalam talian melalui Sistem MyExcise di pautan https://myexcise.customs.gov.my/myexcise/.

Berkuat kuasa 1 April 2023, melalui pewartaan Perintah Duti Eksais (Pindaan) 2023, duti eksais pada kadar RM0.40 akan dikenakan bagi setiap mililiter cecair atau gel mengandungi nikotin yang digunakan untuk rokok elektronik dan vape.

Dengan pelaksanaan duti eksais ini, Kementerian Kewangan berkata kerajaan akan terus memastikan semua peraturan dan kawalan barangan berduti eksais oleh JKDM dapat dipertingkatkan untuk mengelak ketirisan hasil negara.

“Malah, seperti yang telah dijanjikan dalam pengumuman Belanjawan 2023, separuh daripada hasil duti eksais ini akan diperuntukkan semula kepada Kementerian Kesihatan sebagai usaha untuk meningkatkan kualiti perkhidmatan kesihatan,” menurut kementerian itu.


Lebih 2.93 juta dos vaksin Covid-19 diberikan kepada kanak-kanak

Sebanyak 2,939,745 dos vaksin Covid-19 telah diberikan kepada kanak-kanak berusia lima hingga di bawah 12 tahun menerusi Program Imunisasi Covid-19 Kebangsaan Kanak-Kanak (PICKids).

Sejak program itu dilaksanakan 3 Februari lalu, seramai 1,206,179 atau 34.0 peratus kanak-kanak telah lengkap divaksinasi, termasuk 2,842 yang menerima dos kedua itu semalam (7 Jun 2022).

Dalam tempoh itu, seramai 1,733,566 atau 48.9 peratus kanak-kanak lagi menerima suntikan dos pertama.

Sementara itu, lebih 5.92 juta dos vaksin berkenaan juga diberikan kepada remaja berusia 12 hingga di bawah 18 tahun sejak September tahun lalu hingga semalam.

Daripada jumlah itu, 2,913,983 atau 93.7 peratus remaja telah lengkap divaksinasi, manakala 3,008,534 atau 96.7 peratus lagi menerima sekurang-kurangnya satu dos.

Sejak PICK dilancarkan 24 Februari 2021 pula, lebih 62.13 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 22,983,258 atau 97.7 peratus telah menerima dua dos, dan 23,260,152 atau 98.9 peratus lagi menerima sekurang-kurangnya satu dos.

Seramai 16,109,012 atau 68.5 peratus populasi dewasa telah menerima suntikan dos penggalak.

Keseluruhannya sebanyak 71,000,224 dos vaksin Covid-19 telah diberikan sejak 24 Februari tahun lalu hingga semalam.


Sistem e-Tanah diperluas ke sembilan negeri, wilayah: PM

Sistem e-Tanah yang dilaksanakan secara kerjasama awam-swasta (PPP) akan diperluaskan ke beberapa negeri menjelang 2024 setelah terbukti berjaya meningkatkan kualiti dan kecekapan pentadbiran tanah.

Perdana Menteri Tan Sri Muhyiddin Yassin berkata ia akan diperluaskan ke Wilayah Persekutuan Putrajaya dan Labuan, Selangor, Terengganu, Pahang, Johor, Kedah, Perlis dan Kelantan dengan sistem berkenaan dijangka selesai dibangunkan dan boleh diguna pakai sepenuhnya selewat-lewatnya pada 2024.

“Saya difahamkan, perjanjian konsesi Sistem e-Tanah bagi Pejabat Pengarah Tanah dan Galian Wilayah Persekutuan Putrajaya dan Labuan akan dimeterai pada hari ini,” katanya merasmikan sambutan Hari Tanah Negara 2021 secara maya, hari ini.

Beliau berkata sejak inisiatif pemodenan perkhidmatan pentadbiran tanah dijalankan seawal tahun 1980, pentadbiran tanah terus diperkemas dan dipermodenkan seiring perkembangan teknologi terkini dan Kerajaan Persekutuan pada 2014 telah bersetuju untuk melaksanakan Sistem e-Tanah secara PPP.

Sistem e-Tanah adalah inisiatif yang melibatkan kolaborasi di antara kerajaan Persekutuan, kerajaan negeri dan syarikat swasta, bertujuan bagi menyeragamkan pentadbiran tanah di negeri-negeri berdasarkan perundangan yang berkuat kuasa, mengurangkan kerenah birokrasi serta meningkatkan ketelusan dan integriti dalam pentadbiran tanah.

“Saya percaya, pelaksanaan Sistem e-Tanah juga dapat menyumbang kepada kepesatan pembangunan negara, di samping meningkatkan hasil kepada kerajaan negeri khususnya.

“Sistem e-Tanah dijangka selesai dibangunkan di semua negeri berkenaan serta boleh diguna pakai keseluruhan dan sepenuhnya, selewat-lewatnya pada 2024.

“Saya difahamkan, Perjanjian Konsesi Sistem e-Tanah bagi Pejabat Pengarah Tanah dan Galian Wilayah Persekutuan Putrajaya dan Labuan akan dimeterai, hari ini,” katanya.

Perdana menteri berkata semasa peringkat awal pandemik Covid-19 melanda negara pada 2020, pelbagai urusan berkaitan tanah seperti carian persendirian, pembayaran cukai, permohonan pindah milik dan permohonan gadaian tanah dapat diteruskan secara dalam talian dengan cekap dan selamat.

Beliau berkata berdasarkan kejayaan tersebut, Sistem e-Tanah secara PPP mula diperluaskan ke Perak dan telah mula diguna pakai pada Februari lepas dan turut menunjukkan prestasi yang cemerlang dalam urusan pentadbiran tanah.

Selain itu, Sistem e-Tanah turut meraih pengiktirafan di peringkat antarabangsa pada 2018 iaitu pencapaian ‘Gold Award Public Sector di Asean ICT Award 2018’ yang telah diadakan di Indonesia.

“Saya berharap agar peluasan Sistem e-Tanah ini akan memberikan impak yang positif dalam meningkatkan lagi produktiviti Malaysia di mata dunia dan seterusnya akan menarik minat pelabur-pelabur luar negara untuk menambah pelaburan di dalam negara,” katanya.

Perdana Menteri pada masa yang sama turut menegaskan bahawa di peringkat Kerajaan Persekutuan, dasar dan perundangan tanah semasa sentiasa diteliti dan dikemas kini supaya selaras dengan peredaran masa dan keperluan pelanggan khususnya rakyat.


Tindakan Indonesia tak jejas harga minyak sawit tempatan: Zuraida

Kementerian Perusahaan Perladangan dan Komoditi (KPPK) berkata langkah Indonesia untuk menarik balik larangan eksport minyak sawit berkuat kuasa 23 Mei, 2022 kemungkinan menyebabkan harga minyak sawit mentah (MSM) terkesan.

Namun, kementerian itu menambah tidak akan ada penurunan harga yang mendadak memandangkan pasaran menjangkakan bahawa larangan eksport ini hanya bersifat sementara, lapor Bernama.

Menteri Datuk Zuraida Kamaruddin dalam satu kenyataan hari ini mengingatkan semua pengusaha kelapa sawit Malaysia termasuk firma perladangan dan pekebun kecil supaya tenang dan tidak terlalu bimbang dengan perkembangan terkini.

Tambahan pula, penurunan harga minyak sawit (MSM) baru-baru ini telahpun mengambil kira kemungkinan ini.

“Penganalisis pasaran turut menjangkakan pengusaha minyak sawit Malaysia bakal meraih faedah terbesar dalam jangka panjang kerana mereka mampu menjual MSM pada harga tinggi, sekali gus meningkatkan margin keuntungan bagi pertengahan kedua 2022, ditambah dengan pengeluaran yang lebih tinggi tahun ke tahun dan suku ke suku,” jelas beliau.

“Walaupun penarikan larangan eksport memberi kelegaan besar kepada penanam Indonesia, mereka sudah terlepas tempoh harga MSM yang tinggi (Februari-April 2022) apabila harga minyak sawit Indonesia didagangkan pada diskaun yang lebih besar berbanding Malaysia, akibat dasar kawalan eksport yang telah dilaksanakan lewat Januari 2022.”

Menurut Zuraida, dasar Indonesia mampu memberi manfaat kepada Malaysia sebagai pengeluar minyak sawit kedua terbesar di dunia, memandangkan ini membolehkan Malaysia muncul sebagai pembekal dominan ke India, yang merupakan pembeli utama minyak makan dunia.

Cukai eksport Malaysia yang lebih rendah dan larangan eksport Indonesia mungkin menyebabkan sumbangan eksport minyak sawit Indonesia ke India jatuh kepada 35 peratus pada tahun pemasaran semasa yang berakhir pada 31 Okt, 2022 daripada lebih 75 peratus sedekad lalu, menurut anggaran daripada Solvent Extractors’ Association of India (SEA), sebuah badan perdagangan minyak sayuran.

Dalam lima bulan pertama tahun pemasaran 2021/22, India membeli 1.47 juta tan minyak sawit Malaysia berbanding 982,123 tan metrik tan dari Indonesia, berdasarkan data yang dikumpulkan oleh SEA.

Untuk Mei tahun ini, India dianggarkan mengimport sekitar 570,000 tan minyak sawit, dengan 290,000 tan dari Malaysia dan 240,000 tan dari Indonesia, kata Zuraida.

“Justeru, KPPK percaya bahawa harga MSM akan kekal pada paras tinggi, memandangkan ketidaktentuan pengeluaran minyak bijian utama (seperti kacang soya, jagung dan biji bunga matahari) sama ada disebabkan oleh ketegangan geopolitik atau cuaca yang tidak menentu.

“Akhir sekali, walaupun Indonesia akan menyambung semula eksport minyak sawitnya pada 23 Mei (Isnin) – hampir sebulan selepas mengenakan larangan pada 28 April – masih terdapat kemungkinan perubahan polisi memandangkan harga minyak sawit di pasaran domestik Indonesia masih belum turun ke tahap yang disasarkan (malah, penarikan balik larangan ini boleh mengakibatkan berulangnya kekurangan domestik di Indonesia).”

Memandangkan prospek jangka sederhana hingga panjang industri minyak sawit Malaysia kekal cerah, KPPK menyeru semua pengusaha kelapa sawit Malaysia untuk berganding bahu dalam membantu menjayakan kempen Minyak Sawit Malaysia Penuh Kebaikan yang bertujuan menentang pelbagai tanggapan salah berkenaan minyak sawit Malaysia dalam memacu kejayaan komoditi ini di peringkat global.


KPDNHEP rampas barang bernilai lebih RM13.32 juta sehingga Mac

Kementerian Perdagangan Dalam Negeri dan Hal Ehwal Pengguna (KPDNHEP) telah memeriksa 279,251 premis di seluruh negara, dan membuka 3,992 kertas siasatan atas pelbagai kesalahan dengan nilai rampasan berjumlah RM13.32 juta melalui Ops Pantau.

Menterinya Datuk Seri Alexander Nanta Linggi berkata jumlah itu adalah bagi pencapaian tahun 2022, berdasarkan statistik sehingga Mac dan sebanyak 6,706 aduan telah diterima dengan 89.61 peratus aduan berjaya diselesaikan.

“Berdasarkan daripada data melalui Ops Pantau ini bagi tempoh sama, KPDNHEP telah mengeluarkan kompaun lebih RM1.66 juta dan denda lebih RM41 ribu, kepada peniaga atas pelbagai kesalahan,” katanya ketika berucap pada majlis Kenduri Terbuka Raya Sektor Perdagangan Dalam Negeri Peringkat Wilayah Persekutuan Kuala Lumpur di sini malam ini.

Ops Pantau adalah untuk memastikan keberadaan bekalan barang yang menjadi tumpuan pengguna pada Hari Raya Aidilfitri mencukupi dengan harga yang munasabah tanpa unsur pencatutan.

Dalam pada itu, beliau berkata pihaknya telah menggerakkan susun kerja dalam memastikan agenda digitalisasi yang menjadi objektif utama sektor peruncitan.

“Tumpuan utama kementerian adalah keperluan bagi peniaga di peringkat mikro dan kecil dapat menerima serta menggunapakai teknologi pembayaran secara e-tunai.

“Pendekatan secara tanpa wang tunai ini merupakan wadah utama, kerana ia memberi manfaat kepada peniaga mikro dan kecil tambahan pula dengan situasi pandemik pada masa ini, yang mengalakkan transaksi tanpa tunai,” katanya.

Sementara itu, beliau berkata pihaknya masih lagi mengkaji penetapan harga siling bagi penjualan ayam mentah dan Skim Kawalan Harga Maksimum yang bermula dari 5 Feb hingga 5 Jun ini. – Bernama


Pendakwah selebriti bebas dua tuduhan jenayah seksual

Mahkamah Sesyen Petaling Jaya hari ini melepas dan membebaskan pendakwah selebriti, Da’i Syed atau nama sebenarnya Syed Shah Iqmal Syed Mohammad Shaiful daripada dua pertuduhan melakukan persetubuhan di luar tabii dan mencabul seorang penuntut sebuah kolej swasta.

Hakim Jamaludin Mat memutuskan demikian selepas membenarkan permohonan pihak pembelaan untuk melepas dan membebaskan Syed Shah Iqmal, 27, daripada kedua-dua pertuduhan itu, lapor Bernama.

“Saya bersetuju dengan hujahan peguam supaya kes ini dilepas dan dibebaskan.

“Oleh itu, tertuduh dilepas dan dibebaskan mengikut Seksyen 254 (3) Kanun Tatacara Jenayah bagi kedua-dua kes dan wang jaminan (RM25,000) dikembalikan,” katanya.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan jika sabit kesalahan.

Bagi kes menggunakan kekerasan jenayah, pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.

Pada 17 Mei lalu, Timbalan Pendakwa Raya P Vitiya Monisha memaklumkan kepada Jamaludin bahawa pengadu dalam kes itu menarik balik laporan polis dibuat terhadap tertuduh.

Pada 10 Disember 2020, Syed Shah Iqmal, 27, mengaku tidak bersalah atas pertuduhan melakukan persetubuhan luar tabii terhadap wanita berusia 22 tahun (ketika itu) dan menggunakan kekerasan jenayah terhadap mangsa sama maksud untuk mencabul kehormatannya di rumah sewa tertuduh di Damansara Perdana, antara jam 3 hingga 4 pagi, 17 Oktober 2020.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan, jika sabit kesalahan.


Inilah DAP yang sebenar, Ronnie Liu sudah dedahkan

Setiausaha PAS Selangor, Roslan Shahir Mohd Shahir ‘bangga’ kerana akhirnya ada pemimpin utama DAP yang sekarang ini mengaku status parti itu sebagai pejuang hak kaum Cina.

“Ronnie tak pandai berbohong dalam hal ini malah berbangga dengan status partinya sebagai pejuang hak masyarakat Cina. Cuma yang mahu lompat berkuasa dalam DAP (kerana kini musim pemilihan dalam DAP) yang tak sanggup berterus-terang,” katanya .

Beliau berkata demikian sebagai mengulas kenyataan Ahli Jawatankuasa DAP Pusat, Ronnie Liu bahawa DAP adalah untuk semua rakyat Malaysia dan perlu bekerjasama dengan parti Melayu lain, tetapi tidak boleh menjatuhkan maruah atau menggambarkan diri sebagai parti bukan Cina.

Katanya, DAP sememangnya sinonim dengan memperjuangkan kepentingan bukan Melayu sejak penubuhannya lebih 50 tahun lalu.

Kerana itu, katanya, DAP dilihat satu-satu parti pejuang kelompok bukan Melayu hingga hampir berjaya menyapu bersih undi kaum Cina dalam Pilihan Raya Umum Ke-14 (PRU14) lalu.

Roslan berkata, perlembagaan DAP dengan jelas menyatakan matlamatnya adalah untuk mempertahankan Perlembagaan Negara sebagai perlembagaan sekular iaitu yang memisahkan urusan negara dan agama, sedangkan orang Melayu bukan begitu.

“Lalu dalam keghairahan mereka menakluk undi Melayu melompat dan marahlah kalangan pimpinan mereka apabila Ronnie mempertahankan wajah sebenar DAP. Apa nak marah kerana hakikatnya begitulah DAP.

“Agenda Malaysian Malaysia yang dilihat mengancam kedudukan hak istimewa orang Melayu itulah agenda mereka iaitu menekankan meritokrasi dan hak sama rata buat semua tanpa menghirau kontrak sosial yang membina asas negara ini.

“Risau susah dapat sokongan orang Melayu. Dan orang Melayu sendiri bagaimana? Ada hati pada DAP?,” katanya.


Kerjasama BN-PH di Perak: Ternyata UMNO pengkhianat sebenar bangsa Melayu

Pembentukan kerajaan baharu yang melibatkan kerjasama antara Barisan Nasional (BN) dan Pakatan Harapan (PH) di negeri Perak adalah bukti UMNO kini adalah pengkhianat sebenar orang Melayu.

Pengerusi Perikatan Nasional (PN) Perak, Datuk Seri Ahmad Faizal Azumu menyifatkan keputusan UMNO untuk bersama dengan PH mengesahkan dakwaan sebelum ini adalah terbukti benar dan orang Melayu sekali lagi ditipu hidup-hidup pada Pilihan Raya Umum Ke-15 (PRU-15) lalu.

“Keputusan UMNO untuk menubuhkan kerajaan bersama Pakatan Harapan (PH) di negeri Perak adalah suatu resipi untuk bencana (recipe for disaster).

“Tindakan ini mengesahkan cakap-cakap sebelum pilihan raya bahwa pemimpin UMNO sedang mengusahakan suatu bentuk jajaran baharu dengan PH semata-mata untuk kekal berkuasa.

“Kami juga tertanya-tanya di manakah keputusan Perhimpunan Agung UMNO “NO ANWAR, NO DAP?” katanya dalam satu hantaran Facebook.

Ahmad Faizal juga menegaskan PN Perak kekal dengan pendirian untuk kekal dengan perjuangan prihatin, bersih dan stabil, malah menolak kerjasama dengan DAP sama sekali.

“PN Perak tetap dengan pendirian untuk menjadi pembangkang jika tidak dapat membentuk kerajaan neger dengan mana-mana pihak yang bersedia menerima prinsip perjuangan PN iaitu Prihatin, Bersih dan Stabil.

“PN Negeri Perak tidak akan sama sekali bekerjasama dengan PH yang di dalamnya ada parti DAP yang ditolak oleh sebahagian besar orang Melayu atau dengan mereka yang tercemar dengan masalah rasuah,” katanya lagi.

Terdahulu, media melaporkan BN dan PH sudah bersetuju untuk menubuhkan kerajaan negeri secara bersama.


Covid-19: Kes kematian turun

Seramai 63 lagi pesakit meninggal dunia akibat komplikasi Covid-19 dalam tempoh 24 jam semalam, Isnin (21 Mac 2022), turun berbanding 71 kes pada Ahad, menurut Kementerian Kesihatan (KKM), hari ini.

Data laman sesawang CovidNOW yang dikemas kini tengah malam tadi menunjukkan 21 daripada kes kematian itu melibatkan pesakit yang meninggal dunia di luar fasiliti kesihatan atau kes brought in death (BID).

Jumlah terbaharu itu menjadikan kumulatif kematian akibat Covid-19 di negara ini sejak awal 2020 lalu adalah sebanyak 34,463 kes, termasuk 7,245 kes BID.

Data juga menunjukkan Johor mencatat 14 kes kematian semalam, tertinggi berbanding negeri-negeri lain, menjadikan kumulatif sebanyak 4,351 kes.

Sehingga semalam, negeri itu merekodkan 363,461 kumulatif positif, dengan 341,355 pesakit telah sembuh, dan 17,755 kes masih aktif.

Daripada jumlah kes aktif itu, seramai 16,880 pesakit menjalani kuarantin di rumah; 68 ditempatkan di PKRC; 774 dimasukkan ke hospital; dan 33 pesakit dirawat di unit rawatan rapi (ICU) dengan 26 daripadanya memerlukan alat bantuan pernafasan.

Bagi negeri-negeri lain pula, Selangor merekodkan 13 kes kematian, diikuti Perak (12); Kedah (empat); dan masing-masing tiga di Pulau Pinang, Sarawak serta Kuala Lumpur.

Melaka, Sabah dan Terengganu pula masing-masing merekodkan dua kes kematian, manakala masing-masing satu kes turut dicatat di Kelantan, Negeri Sembilan, Pahang, Perlis dan Labuan.

Tiada kes kematian akibat Covid-19 dicatat di Putrajaya semalam.


Kes saman KJ terhadap Jamal, mahkamah tetapkan 28 Jun pengurusan kes

Mahkamah menetapkan 26 Jun depan bagi pengurusan kes melibatkan saman fitnah dikemukakan Khairy Jamaluddin, terhadap Ketua UMNO Bahagian Sungai Besar, Datuk Seri Jamal Md Yunos

Bekas Ketua Pemuda UMNO itu sebelum ini menyaman Jamal ekoran sidang media pada Perhimpunan Agung UMNO (PAU) 2022 berhubung tuduhan isu pengundi hantu, menurut laporan BH.

Sidang media pada Januari lalu itu berhubung dakwaan UMNO mengimport perwakilan yang bukan perwakilan untuk mengundi usul supaya jawatan nombor satu dan nombor dua tidak dipertandingkan.

Tarikh berkenaan diputuskan Timbalan Pendaftar Mahkamah Tinggi, Nik Nur Amalina Mat Zaidan, ketika pengurusan kes itu menerusi e-review, pagi ini.

Peguam bela Khairy, Shakeel Saifuzzaman, ketika memaklumkan pengurusan kes hari ini hanya mengenai status serahan saman.

“Pengurusan kes seterusnya untuk menyempurnakan serahan saman,” katanya.

Khairy memfailkan writ saman pada 24 Mei lalu melalui firma guaman Tetuan Aizat Izuan Shakeel dan menuntut ganti rugi khas RM1 juta, ganti rugi am, perintah supaya Jamal menerbitkan permohonan maaf di akaun Facebook dan TikTok serta dalam akhbar utama bahasa Melayu, Inggeris dan Cina.

Dalam pernyataan tuntutannya, Khairy berkata, pada PAU 2022 yang diadakan 14 Januari lalu, Jamal mengadakan sidang media di Pusat Dagangan Dunia (WTC) Kuala Lumpur dihadiri pengamal media, perwakilan UMNO dan beberapa ahli serta pemimpin UMNO.

Pada hari sama, Khairy berkata, Jamal melalui akaun Facebook di bawah nama ‘DS Jamal Yunos (DS Jamal Yunos Official)’ memuat naik rakaman video sidang video itu bertajuk ‘Saya harap Khairy Jamaluddin dikenakan tindakan oleh Lembaga Disiplin UMNO selepas mengeluarkan kenyataan yang semborono dan memalukan UMNO #UmnoDuluKiniDanSelamanya’.

Katanya, Jamal juga memuat naik rakaman sama melalui akaun media sosial TikTok di bawah nama pengguna ‘jamal_yunos’.

Bekas Menteri Kesihatan itu berkata, kenyataan berbaur fitnah itu antaranya membawa maksud beliau pemimpin yang tiada integriti, tiada kredibiliti memimpin dan terbabit atau melakukan jenayah rasuah.

Katanya, ia turut membawa maksud beliau melaksanakan dan menerapkan pendekatan rasuah untuk menimbulkan perpecahan dalam kalangan ahli parti demi kepentingan peribadi dan tidak layak menjadi seorang pemimpin serta tidak setia kepada parti serta pemimpin parti.


Konspirasi bakal halang Khairy tanding kerusi Presiden UMNO

Timbalan Ketua UMNO Bahagian Rembau Khairy Jamaluddin yang sebelum ini mendesak Datuk Seri Ahmad Zahid Hamidi meletak jawatan, tidak menolak kemungkinan untuk bertanding jawatan presiden dalam pemilihan parti akan datang.

Menjawab soalan media hari ini (Isnin, 12 Disember 2022) berhubung perkara itu, Khairy yang juga bekas Menteri Kesihatan hanya berkata “kita lihat”.

Sebelum ini, Khairy yang kalah dalam saingan merebut kerusi Parlimen Sungai Buloh pada PRU-15 lalu, menempelak Zahid yang mengakibatkan Barisan Nasional (BN), khususnya UMNO, mengalami kekalahan paling teruk dalam sejarahnya.

Beliau kemudian mendesak Zahid meletak jawatan.

Ketika kempen PRU lalu, Khairy berterusan mengeluarkan kritikan pedas terhadap pemimpin atasan parti apabila mendakwa UMNO kini sudah sesat dan perlu kembali ke pangkal jalan.

Beliau berkata parti itu sudah menyimpang daripada perjuangan dan pembaharuan segera perlu diambil bagi memulihkan parti.

“Ini kita cakap yang benar. Janganlah berselindung lagi. Orang Melayu sentiasa ada (perasaan) sentimental terhadap UMNO. Cuma UMNO ini dah sesat dan perlu kembali ke pangkal jalan dan perlu diperbetul semula.

“Saya nak menang PRU-15 untuk memastikan Datuk Seri Ismail Sabri Yaakob sebagai Perdana Menteri. Selepas itu kita bersihkan semula UMNO serta bawa balik keyakinan rakyat.

“Saya ini reformis dalam UMNO dan tak boleh kunci mulut saya. Sebab itulah dihantar ke Sungai Buloh. Kalau tiada sesiapa berani ketengahkan, sampai bila-bilalah tak akan berubah.

“Sebab itulah pertaruhan saya kali ini bukan semata-mata untuk Sungai Buloh sahaja tetapi untuk masa depan negara, UMNO dan BN. Kalau saya menang insya-Allah kita boleh melihat perubahan besar. Bermula dari Sungai Buloh dan berakhir ke Putrajaya,” kata Khairy.

Bagaimanapun, hasrat Khairy untuk bertanding jawatan presiden mungkin terhalang kerana kini wujud konspirasi untuk menghalang jawatan presiden dan timbalan presiden UMNO tidak dipertandingkan pada pemilihan akan datang.

Malah, Majlis Tertinggi (MT) UMNO pada 5 Disember lalu turut menangguhkan Perhimpunan Agung UMNO (PAU) 2022 yang dijadual berlangsung hujung Disember ini kepada awal tahun depan.

PAU 2022 sepatutnya diadakan pada 21 hingga 24 Disember ini, tetapi ditangguhkan kepada 11 hingga 14 Januari tahun hadapan degan memberi alasan tarikh asal bertembung dengan cuti persekolahan.

Semalam, Ketua UMNO Bahagian Sungai Besar Datuk Seri Jamal Md Yunos mencadangkan usul dibawa dalam PAU supaya jawatan presiden dan timbalan presiden tidak dipertandingkan pada pemilihan akan datang.

Jamal yang kalah di Parlimen Sungai Besar pada PRU-15 lalu ditangan Cikgu Muslimin Yahaya daripada Perikatan Nasional memberi alasan UMNO masih lagi dalam keadaan rapuh dan tidak stabil.

“Walaupun UMNO mengamalkan sistem demokrasi tetapi apa yang berlaku yang kalah tidak dapat menerima kekalahan dan melakukan gerakan agar yang menang didesak untuk meletakkan jawatan seperti apa yang berlaku sebelum pemilihan pada tahun 2018,” katanya


2,898 kes baharu, empat kematian

Jumlah jangkitan harian Covid-19 dalam tempoh 24 jam semalam (Sabtu, 26 November 2022) turun semula kepada 2,898 kes berbanding 3,024 yang dicatat pada Jumaat.

Menurut rekod Kementerian Kesihatan (KKM) yang dikemas kini tengah malam tadi, jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,984,272 kes, dengan 4,920,616 pesakit telah sembuh, termasuk 2,789 yang pulih semalam.

Menurut data laman sesawang Github KKM, daripada jumlah jangkitan baharu itu, 1,920 kes melibatkan individu yang telah menerima suntikan dos penggalak; 651 kes (penerima dua dos); 312 kes (individu tidak divaksinasi); dan 15 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,008 kes masih aktif, naik sedikit berbanding 26,903 yang dilaporkan sehingga Jumaat.

Daripada jumlah itu, 24,924 pesakit masih menjalani kuarantin di rumah (24,752 pesakit pada Jumaat); dan 1,973 dirawat di hospital, turun semula berbanding 2,049 pada Jumaat.

KKM juga memaklumkan seramai 14 pesakit Covid-19 kini ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 97 pesakit dimasukkan ke unit rawatan rapi (92 pada Jumaat), dengan 57 daripadanya memerlukan alat bantuan pernafasan (52 pada Jumaat).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, empat pesakit meninggal dunia akibat komplikasi Covid-19 dalam tempoh 24 jam semalam. Tiada kes kematian di luar fasiliti kesihatan atau ‘brought in death’ (BID).

Semua kematian itu direkoakan di Johor, Kedah, Perak dan Sabah.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,648 kes, termasuk 7,798 kes BID.


1MDB: Hakim di London benarkan Malaysia dakwa dana pelaburan Abu Dhabi

Seorang hakim di London memberi kebenaran kepada Malaysia terhadap permohonan untuk meneruskan pendakwaan terhadap dana pelaburan kerajaan Abu Dhabi yang terlibat dalam skandal berbilion dolar 1Malaysia Development Bhd (1MDB).

Kerajaan Malaysia mencabar penyelesaian timbang tara pada 2017 antara kedua-dua pihak di United Kingdom (UK) atas alasan syarikat milik kerajaan Abu Dhabi, iaitu International Petroleum Investment Co (IPIC) dan Aabar Investments menyedari dakwaan penipuan terhadap bekas Perdana Menteri, Datuk Seri Najib Razak ketika perjanjian itu dicapai.

Hakim Andrew Baker pada Khamis memberikan lanjutan masa untuk dakwaan itu disampaikan dengan sewajarnya bagi membawa kes ‘luar biasa’ berkenaan ke perbicaraan penuh.

“Tidak ada keraguan tempoh lanjutan luar biasa akan diberikan, tetapi ini adalah kes yang luar biasa,” katanya dipetik laporan portal kewangan Bloomberg.

Sebaliknya, kebanyakan wang itu didakwa digelapkan oleh individu yang mempunyai kaitan dengan Najib dan dialihkan untuk rasuah.

Kes di London adalah salah satu siri siasatan undang-undang dan kawal selia di seluruh dunia, termasuk Amerika Syarikat (AS) dan Malaysia yang membabitkan 1MDB.

Kedua-dua pihak terbabit dalam pertikaian undang-undang di mahkamah London dengan dakwaan bahawa IPIC dan Aabar bersubahat dalam penipuan 1MBD, demikian menurut pemfailan mahkamah.

Jika berjaya dalam perbicaraan, Malaysia akan dapat meneruskan dakwaan itu dengan lebih lanjut di mahkamah.

“Keputusan ini akhirnya akan membolehkan mahkamah komersial meneliti sepenuhnya aspek penting penipuan 1MDB sebagai sebahagian daripada proses terbuka dan telus,” kata Richard Little, peguam di Eversheds Sutherland yang mewakili 1MBD dan Menteri Kewangan Malaysia.

Peguam IPIC dan Aabar Invetsments di Clifford Chance enggan mengulas.


Tiga lagi kes Omicron dikesan di Singapura

Singapura mengesan tiga lagi kes Covid-19 yang hasil ujian saringan awal mendapati positif varian Omicron, satu daripadanya jangkitan tempatan melibatkan seorang lagi pekerja barisan hadapan di lapangan terbang manakala dua lagi kes import.

“Ketiga-tiga kes telah lengkap divaksin dan tanpa gejala dan beransur pulih ketika menjalani pengasingan di Pusat Penyakit Berjangkit Kebangsaan (NCID),” menurut Kementerian Kesihatan (MOH) republik itu dalam satu kenyataan pada lewat Jumaat menurut laporan Bernama.

Kes pertama melibatkan seorang lelaki berusia 38 tahun, bekerja di bahagian perkhidmatan penumpang di Terminal Lapangan Terbang Changi.

Dikategorikan sebagai kes 276839, lelaki itu tidak berinteraksi dengan tiga kes Omicron sebelum ini.

“Kes itu tidak mempunyai kaitan dengan kes yang dilaporkan sebelum ini – Kes 276363 – yang juga melibatkan kakitangan perkhidmatan penumpang Lapangan Terbang Changi,” menurut kementerian.

Lelaki itu menjalani ujian saringan Covid-19 pada 9 Dis sebagai sebahagian Ujian Rutin Terdaftar (RRT) mingguan untuk pekerja barisan hadapan dan keputusan awal tindak balas rantai polimerase (PCR) didapati positif varian Omicron.

“Dia tidak menunjukkan gejala dan sebaik diberitahu mengenai hasil ujian itu dia telah menjalani kuarantin kendiri di rumah,” menurut MOH.

Sementara itu, kes kedua dan ketiga pula membabitkan mereka yang pulang ke Singapura melalui Lorong Perjalanan Lengkap Vaksin (VTL) dari United Kingdom (UK) pada 8 Dis.

Kementerian menyatakan kedua-duanya tidak saling berinteraksi semasa dalam penerbangan.

Dalam kenyataan berasingan, Singapura akan menggunakan dos pediatrik vaksin Pfizer-BioNTech/Comirnaty Covid-19 untuk kanak-kanak berumur lima hingga 11 tahun.

“Vaksinasi untuk kumpulan itu akan dimulakan sebelum akhir tahun ini, sebaik sahaja kami menerima dos vaksin,” menurut MOH.

MOH menyatakan dos yang disyorkan ialah satu pertiga daripada dos yang digunakan untuk mereka berumur 12 tahun ke atas — untuk dua suntikan setiap satu dos pediatrik adalah sebanyak 10 mikrogram — berselang sekurang-kurangnya 21 hari.

Kementerian juga akan melanjutkan program suntikan dos penggalak Covid-19 kepada individu berumur 18 hingga 29 tahun, mulai 14 Dis.

Sehingga kini, 96 peratus penduduk yang layak di Singapura sudah lengkap menerima vaksin Covid-19 manakala 30 peratus daripada jumlah penduduk telah mendapat dos penggalak.


Saksi tak setuju tuduhan terhadap Zahid bermotifkan politik, terpilih

Penyiasat Suruhanjaya Pencegahan Rasuah Malaysia (SPRM) hari ini tidak bersetuju dengan pasukan pembelaan dalam perbicaraan rasuah kontrak sistem visa asing (VLN) Datuk Seri Ahmad Zahid Hamidi bahawa pendakwaan terhadap bekas Menteri Dalam Negeri itu bermotifkan politik dan dibuat secara terpilih.

Penguat Kuasa kanan SPRM V Mahendran, yang juga saksi pendakwaan ke-18 dan pegawai penyiasat yang ditugaskan dalam kes itu, membuat penegasan itu di Mahkamah Tinggi Shah Alam ketika pemeriksaan balas oleh peguam bela Datuk Ahmad Zaidi Zainal.

Ahmad Zaidi: Saya sampaikan kepada Tuan Mahendran, bahawa pendakwaan terhadap Datuk Seri Zahid didorong oleh pendakwaan terpilih, setuju atau tidak?

Mahendran: Tidak setuju.

Ahmad Zaidi: Saya nyatakan kepada anda bahawa pendakwaan terhadap Datuk Seri Zahid adalah pendakwaan bermotifkan politik, setuju atau tidak?

Mahendran: Tidak setuju.

Ahmad Zaidi kemudian menyoal balas saksi itu sama ada mereka yang dinamakan dalam lejar Ultra Kirana Sdn Bhd (UKSB) untuk tujuan simpan kira pembayaran tunai yang dibuat kepada pelbagai ahli politik, kakitangan kerajaan dan Zahid sendiri, telah dipanggil untuk disoal siasat.

Peguam itu sebelum ini memetik kenyataan yang dikeluarkan oleh Ketua Pesuruhjaya SPRM Tan Sri Azam Baki seperti yang dilaporkan dalam media bulan lepas bahawa agensi itu telah pun memanggil individu tertentu untuk dirakamkan kenyataan mereka.

Memetik laporan MalayMail, Mahendran bagaimanapun menjawab beliau tidak dimaklumkan mengenai perkara itu.

Antara yang dinamakan dalam lejar sebagai penerima bayaran tunai termasuk bekas Perdana Menteri Tan Sri Muhyiddin Yassin, menteri Kabinet semasa Khairy Jamaluddin dan Datuk Seri Reezal Merican Naina Merican; bekas menteri Kabinet Datuk Seri Mohd Shafie Apdal, Datuk Seri Anifah Aman, Tan Sri Ong Ka Chuan dan Tan Sri Chan Kong Choy; serta Ketua Penerangan UMNO Shahril Hamdan.

Bagaimanapun, kesemua mereka telah menafikan menerima bayaran itu.

Masih dalam pemeriksaan balas, Mahendran juga berkata individu berprofil tinggi lain yang didakwa menerima sumbangan kewangan yang dinamakan dalam lejar itu tidak didedahkan kepada pendakwa semasa pelbagai taklimat diadakan kerana mereka tidak berkaitan dengan kes yang ditugaskan kepadanya.

Saksi itu juga tidak bersetuju dengan cadangan pembelaan bahawa tiada bukti dokumentari lain yang menyokong pertuduhan yang difailkan terhadap Zahid kecuali lejar dan keterangan saksi dari UKSB.

Seorang lagi peguam bela, Hamidi Mohd Noh turut menyatakan kepada saksi dan sifat siasatan yang tidak lengkap memandangkan mereka yang dinamakan dalam lejar tidak disiasat atas dakwaan salah laku.

Mahendran bagaimanapun memberi jawapan negatif.

Semalam, Mahendran sekali lagi mengekalkan keterangannya bahawa orang lain yang dinamakan dalam lejar UKSB, termasuk dakwaan perantara kepada beberapa individu berprofil tinggi berhubung pembayaran tunai yang dibuat, tidak disiasat kerana mereka bukan tumpuan siasatan beliau.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung.


PM tak boleh buat keputusan sendiri bila PRU, parti akan beritahu: Khaled

Perdana Menteri Datuk Seri Ismail Sabri tidak boleh sewenang-wenangnya menetapkan tarikh untuk diadakan Pilihan Raya Umum Ke-15 (PRU-15), tanpa merujuk kepada kepemimpinan UMNO dan Barisan Nasional (BN) terlebih dahulu.

Naib Presiden UMNO Datuk Seri Mohamed Khaled Nordin berkata parti yang akan memaklumkan kepada Perdana Menteri (PM) bila masa yang sesuai untuk diadakan pilihan raya.

Menurutnya adalah menjadi tanggungjawab parti untuk memberitahu masa yang sesuai mengadakan pilihan raya setelah memperoleh maklumat daripada akar umbi yang mengukur kekuatan pembangkang.

“Kerana kalau pilihan raya diadakan, parti yang akan bekerja. Kalau katakanlah hari ini Perdana Menteri alih-alih bubar Parlimen dan parti tidak bersedia… mana ada pegawai kerajaan nak menangkan Perdana Menteri dalam pilihan raya.

“Dia mesti parti. Parti yang tahu… parti yang beritahu. Tak bolehlah Perdana Menteri alih-alih bangun, alih-alih kata saya nak buat pilihan raya, ataupun saya tak nak buat pilihan raya. Dia mana tahu,” katanya pada Wacana Minda Pentas Perhimpunan Agung UMNO (PAU) 2021, hari ini.

Beliau berkata demikian susulan desakan perwakilan UMNO pada PAU kali ini yang mahu PRU-15 diadakan segera, setelah melihat momentum bahawa rakyat telah kembali menyokong UMNO, khususnya menerusi dua Pilihan Raya Negeri (PRN) iaitu di Melaka dan Johor.

Oleh itu, katanya jika perwakilan pada PAU sekarang ini yang mewakili akar umbi telah bersuara mengenai PRU-15 bermakna mereka telah bersedia untuk menghadapinya.

“UMNO telah berjaya dalam PRN di Melaka dan juga di Johor. Satu perkara yang harus difahami ialah pilihan raya di Melaka dan Johor itu diadakan kerana masa amat sesuai untuk diadakan. Jadi kemenangan itu memang akan menjadi momentum, tetapi tentulah ada juga faktor-faktor lain yang akan menjadi asas sama ada akan diadakan PRU ataupun tidak.

“Sudah tentulah pada PAU kali ini yang diadakan sebaik sahaja PRN Johor diadakan… dan hanya baru beberapa bulan yang lepas kita melalui PRN Melaka… maka apabila ianya diadakan dalam waktu yang sangat dekat selepasPRN Johor… maka sudah tentulah tak masuk akal kalau ianya tak disebut dalam setiap perbahasan yang dibuat oleh perwakilan.

“Perwakilan UMNO bukanlah orang yang baru dalam politik. Mereka sangat lama bersama parti. Mereka berpengalaman. Mereka juga mempunyai kematangan dan juga mampu untuk membuat penilaian.

“Jadi atas sebab itulah tak betul jika ada mana-mana pihak yang cuba nak menutup pandangan, pendirian ataupun kenyataan ataupun apa-apa perbahasan yang dibuat oleh mereka. Kita setuju tak setuju soal lain,” katanya.


Macau Scam: Warga emas kerugian RM140,000

Seorang warga emas mengalami kerugian RM140,000 selepas menjadi mangsa sindiket Macau Scam yang menyamar sebagai pegawai polis.

Ketua Polis Daerah Manjung ACP Nor Omar Sappi berkata wanita berusia 66 tahun dan tidak bekerja itu membuat laporan polis semalam berhubung kejadian tersebut.

“Mangsa mendakwa menerima panggilan telefon daripada seorang wanita yang memperkenalkan diri sebagai pegawai polis bernama ‘Puan Rohani’ dengan mendakwa kononnya mangsa terlibat dalam kes penggubahan wang haram dan akan ditangkap.

“Mangsa mendakwa telah ditipu oleh suspek sejak Oktober hingga Disember tahun lalu dan apabila membuat semakan semalam mendapati wang dalam akaun banknya telah berkurangan,” katanya dalam kenyataan hari ini.

Nor Omar berkata modus operandi sindiket itu ialah meminta mangsa memindahkan wang daripada akaun Tabung Haji ke akaun bank mangsa dan menyerahkan maklumat bank kepada suspek.

“Suspek telah bertindak memindahkan wang di dalam akaun mangsa ke dalam akaun individu yang tidak dikenali,” katanya.

Dalam pada itu, Nor Omar berkata sebanyak RM2.4 juta membabitkan 87 kes Macau Scam direkodkan di daerah Manjung sepanjang tahun lepas.

“Polis mendapati antara modus operandi penipuan Macau Scam adalah suspek menghubungi mangsa dengan menyamar sebagai penguat kuasa, polis, LHDN (Lembaga Hasil Dalam Negeri), SPRM (Suruhanjaya Pencegahan Rasuah Malaysia), mahkamah, institusi kewangan atau syarikat perkhidmatan.

“Orang ramai diingatkan supaya tidak melayan panggilan telefon oleh individu yang tidak dikenali selain tidak mendedahkan maklumat perbankan kepada mana-mana pihak,” katanya.


Sekatan: Bejing bertindak balas terhadap Britain

Beijing pada Jumaat, mengenakan sekatan terhadap organisasi dan individu di United Kingdom atas apa yang disebutnya sebagai ‘pembohongan dan maklumat palsu’ mengenai Xinjiang, beberapa hari selepas Britain mengenakan sekatan di atas pelanggaran hak asasi manusia di wilayah barat China.

Kementerian Luar China dalam satu kenyataan berkata, Beijing menyekat empat entiti dan sembilan individu, termasuk penggubal undang-undang yang juga bekas ketua Parti Konservatif, Iain Duncan Smith dan selain bahagian Suruhanjaya Hak Asasi Manusia parti itu, kerana menyebarkan berita palsu.

Katanya, individu dan ahli keluarga mereka yang dikenakan sekatan itu dilarang sama sekali untuk memasuki kawasan jajahan China malah institusi dan warganegara China juga tidak dibenarkan
bekerjasama dalam urusan niaga bersama mereka.

“China tegas dalam memelihara kedaulatan, keselamatan dan kesejahteraan negara dengan memberi amaran kepada pihak UK agar tidak masuk campur urusan negara ini jika tidak mahu China mengambil tindakan lanjut,” kata kementerian itu.

Tindak balas China diambil selepas Amerika Syarikat, Kesatuan Eropah, Britain dan Kanada mengenakan sekatan ke atas Beijing kerana dituduh melanggar hak asasi manusia terhadap minoriti Muslim Uighur di Xinjiang.

Pertubuhan Bangsa-Bangsa Bersatu (PBB) melaporkan kira-kira sejuta umat Islam Uyghur dikurung di kem tahanan di Xinjiang, sekali gus menguatkan lagi tuduhan aktivitis dan beberapa ahli politik Barat terhadap China melakukan keganasan.

“Nampaknya saya mendapat sekatan oleh pemerintah China kerana mengatakan kebenaran tentang tragedi #Uyghur di #Xinjiang, dan kerana mempunyai hati nurani”, kata pakar Uighur di Universiti Newcastle, Jo Smith Finley menerusi laman Twitternya. – Agensi


Tujuan mereka nak jejaskan peluang pada PRN, takut kemaraan rakyat: Sanusi

Datuk Seri Muhammad Sanusi Md Noor menyifatkan pendakwaan dua pertuduhan terhadapnya dibuat bertujuan untuk menjejaskan peluangnya daripada bertanding pada Pilihan Raya Negeri (PRN) Kedan 12 Ogos ini.

Menteri Besar Kedah itu berkata rakyat akan dapat memahami tindakan kerajaan campuran menggunakan pihak berkuasa untuk menekan musuh politiknya menjelang PRN tidak lama lagi dan takut berdepan kemaraan rakyat yang menolak kerajaan kakistokrasi.

“Tujuan mereka ialah untuk menjejaskan peluang saya dalam PRN.

“Saya yakin dengan pendakwaan ini, rakyat Malaysia memahami tujuan merek, hasrat sebenar mereka disegerakan pendakwaan ke atas saya ini dengan tiga hari siasatan saja,” katanya semasa sidang media sebaik didakwa di Mahkamah Sesyen Selayang pagi ini.

Sanusi juga menjelaskan sudah memberitahu untuk hadir ke mahkamah tetapi pihak polis masih mahu menangkapnya pada 3 pagi tadi dan ditahan sebelum dibawa untuk didakwa.

“Saya diambil tadi jam 3 pagi tanpa sebarang notis. Saya hanya mengetahui saya didakwa itu melalui media dan saya bersedia untuk menghadapi kes ini.

“Dan saya dah maklum kepada beberapa pihak bahawa saya akan hadir ke mahkamah pada pagi ini tapi mereka tetap nak buat tangkapan pada jam 3 pagi di apartment yang saya tinggal,” katanya lagi.

Menurut Sanusi, terdapat ramai peguam yang menawarkan untuk menjadi peguam belanya bagi menghadapi dua pertuduhan tersebut dan berterima kasih atas simpati semua pihak yang menyokongnya.

Sanusi turut membidas kerajaan campuran yang takut dengan kemaraan rakyat sehingga terpaksa menggunakan polis untuk menahan ahli politik yang tidak senada dengan mereka.

“Nampaknya Malaysia hari ini kita ada satu kerajaan yang takut, dia guna polis untuk tahan atau sekat ucapan-ucapan kita.

“Nampaknya ahli-ahli politik ini sudah bankrap menggunakan pihak berkuasa untuk menyekat kemaraan rakyat dan saya harap ini adalah satu petunjuk dan isyarat bahawa mereka sebenarnya dalam satu ketakutan dan segala agensi awam digunakan untuk menyekat kehangatan rakyat ini,” katanya lagi.

Terdahulu, Sanusi didakwa mengikut dua pertuduhan dibawah Akta Hasutan kerana mengkritik kerajaan campuran.

Bagaimanapun, Sanusi membuat pengakuan tidak bersalah dan diminta dibicarakan di mahkamah.

Mengikut Seksyen 4 (1) (c) Akta Hasutan 1948, seseorang boleh dihukum mengikut Seksyen 4(1) akta sama yang membawa hukuman denda maksimum sehingga RM5,000 atau penjara maksimum tiga tahun atau kedua-duanya, jika sabit kesalahan.

Kedua-dua mahkamah menetapkan masing-masing jaminan sebanyak RM5,000 dengan seorang penjamin terhadap Sanusi.

Mahkamah juga menetapkan 4 Okt untuk sebutan semula kes.


UMNO dan MIC sudah umum calon, hanya MCA belum memuktamadkan senarai calon

Dua parti komponen Barisan Nasional (BN) sudah mengumumkan senarai calon bagi Pilihan Raya Negeri (PRN) Johor kali ini iaitu UMNO dan MIC semasa majlis hari ini, bagaimanapun MCA belum lagi memuktamadkan senarai barisan mereka lagi.

Bagi PRN Johor kali ini, UMNO kekal akan bertanding kerusi terbanyak dengan akan meletak 37 calon dan empat calon MIC, sementara baki calon lain akan diumumkan MCA selepas ini.

Majlis pengumuman calon hari ini dibuat oleh Pengerusi BN Johor, Datuk Seri Hasni Mohammad dengan menjelaskan senarai hari ini masih tidak lengkap dan satu lagi majlis akan diadakan selepas ini.

“Senarai ini tidak lengkap kerana rakan komponen MCA perlu memuktamadkan lagi calon mereka untuk memastikan hasrat, matlamat kita PRN ini yang terbaik seperti kata Presiden (Datuk Seri Dr Ahmad Zahid Hamidi).

“MCA nak calon terbaik bertanding dan mereka akan teliti calon mereka yang mereka fikirkan layak,” katanya menurut laporan media hari ini.

Mengulas lanjut, Hasni, yang juga Pengerusi Perhubungan UMNO Johor berkata, tidak berlaku sebarang pertikaian dan pertelingkahan dalam perbincangan kerusi mana-mana komponen parti, termasuk MCA mahu pun Friends of BN.

“Sebenarnya apa yang terjadi adalah kesedaran terhadap PRN Johor ini lebih mendalam, dengan semua parti dan calon sedar ini bukannya pilihan raya biasa.

“Alhamdulillah, semua komponen mahu memastikan calon yang ditampilkan adalah yang terbaik.

“Senarai calon BN tidak lengkap pagi ini, yang membabitkan 15 kerusi kerana MCA perlu memuktamadkan lagi calon mereka untuk memastikan hasrat, matlamat kita pada PRN ini untuk menampilkan calon yang terbaik seperti kata Pengerusi BN, Datuk Seri Dr Ahmad Zahid Hamidi,” katanya lagi.

Hasni berkata, MCA dijangka memuktamadkan senarai calonnya sebelum penamaan calon, Sabtu ini.

“Pada PRN Johor ini, UMNO akan bertanding 37 kerusi, MCA 15 dan MIC pula empat calon parti bertanding. Friends of BN tidak bertanding, namun kita akan terus bergerak atas satu pasukan.

“Sebanyak 37 kerusi yang ditandingi UMNO ini, saya amat yakin dan percaya adalah calon yang boleh membawa satu kekuatan kepada parti dan ia seperti diumumkan Presiden, sebagai satu gandingan muka baharu dan lama.

“Jumlah muka baharu menunjukkan parti terus melaksanakan peremajaan,” katanya lagi.


Rauf jadi faktor kemenangan besar BN, tapi takut umum calon KM?

Walaupun Datuk Seri Ab Rauf Yusoh dikatakan bakal menjadi faktor penyumbang kemenangan besar Barisan Nasional (BN) di Melaka tetapi pemimpin parti itu masih cuba berdolak-dalik tidak mengumumkan secara rasmi Pengerusi Badan Perhubungan UMNO Melaka itu adalah calon Ketua Menteri (KM) baharu.

Petanda Rauf akan diangkat sebagai pemimpin nombor satu Melaka sudah jelas apabila Timbalan Presiden UMNO Datuk Seri Mohamad Hasan dan bekas Presiden parti, Datuk Seri Najib Razak sanggup mengiringinya semasa penamaan calon semalam.

Jika Rauf bukan calon KM Melaka mengapa tidak ada pemimpin besar BN bersama mengiringi bekas KM Melaka sebelum ini Datuk Seri Sulaiman Md Ali, apakah istimewanya Rauf berbanding calon-calon BN lain?

Bagaimanapun, Najib yang dilihat panik mengeluarkan kenyataan secara tergesa-gesa menafikan kononnya Rauf adalah calon KM semalam, walaupun tiada kapasiti untuk membuat sebarang keputusan kerana beliau bukannya Pengarah Pilihan Raya BN di Melaka.

“Tak, tak, tak… kita (BN) tentukan Sulaiman saja (sebagai ketua menteri),” jawabnya selepas ditanya media ketika beliau mengiringi Ab Rauf ke pusat penamaan calon bagi kerusi Dewan Undangan Negeri (DUN) Tanjung Bidara semalam.

Sepatutnya Mohamad yang mengesahkan pendirian BN tidak mencalonkan Rauf dan memilih Sulaiman, bukannya Najib.

Nada jawapan Najib itu pun seakan panik dengan soalan yang diajukan wartawan, namun tidak semudah itu mahu memperbodohkan orang ramai dengan penafian tersebut.

Rauf adalah orang kepercayaan Presiden UMNO Datuk Seri Ahmad Zahid Hamidi, mana mungkin Rauf diketepikan sebagai calon KM Melaka.

Malah, sumber memberitahu senarai barisan calon BN kali ini majoritinya dipilih oleh Rauf sehingga menyaksikan penyandang terdahulu disingkirkan walaupun memiliki rekod yang baik.

Alasan paling mudah kononnya mahu memberi laluan kepada muka baharu untuk bertanding, tetapi sebenarnya ia adalah bagi memberikan laluan mudah kepada Rauf untuk naik menjadi KM Melaka.

Jika BN tidak mahu mencalonkan Rauf sebagai calon KM Melaka, mengapa pula beliau diletak bertanding di kerusi selama DUN Tanjung Bidara. Bukankah itu juga satu lagi petunjuk jelas bahawa Rauf sengaja diletak di kerusi senang menang bagi memastikan kemenangan miliknya dan kemudiaan diangkat menjadi KM Melaka yang baharu.

Bagaimanapun, kenyataan Najib tersebut dilihat agak janggal kerana Rauf sebenarnya seorang yang berpengaruh dan memiliki sokongan kuat dikalangan akar umbi UMNO, jadi pastinya dapat membawa kemenangan yang besar kepada BN dan UMNO pada Pilihan Raya Negeri (PRN) Melaka kali ini.

Rauf menjadi punca pergaduhan dengan sesama pemimpin UMNO Melaka iaitu bekas ADUN Sungai Udang, Datuk Seri Idris Haron yang bertindak menarik sokongan terhadap kerajaan Melaka sehingga tumbangnya kerajaan negeri.

Lebih menguatkan lagi spekulasi Rauf akan dilantik menjadi KM lagi, beliau diletak bertanding di kubu kuat UMNO dan dijangka menang mudah kerana memiliki sokongan saudara maranya di Tanjung Bidara.

Kerusi DUN Tanjung Bidara sebelum ini dimenangi calon UMNO, Datuk Md. Rawi Mahmud yang berjaya mengekalkan kerusi disandang selama dua penggal.

Selain itu, majoriti calon BN kali ini adalah muka baharu, ia juga satu lagi petanda Rauf bakal diangkat sebagai KM kerana kedudukan seniornya.

Rauf menjadi watak utama dalam krisis politik Melaka apabila bertindak membubarkan sidang DUN sehingga memberi laluan kepada PRN terpaksa diadakan.

PRN kali ini menyaksikan 20 calon akan diletak UMNO, lapan diwakili MCA dan satu kerusi MIC.

Di Tanjung Bidara, Rauf akan berdepan perlawanan tiga penjuru melawan calon Perikatan Nasional (PN) Datuk Mas Ermieyati Samsuddin serta calon Pakatan Harapan, Zainal Hassan.


Hospital Sungai Buloh terima semula pesakit bukan Covid

Kementerian Kesihatan (KKM) bersetuju untuk menukar kembali status Hospital Sungai Buloh kepada hospital perubatan bukan Covid-19 seperti sebelum ini.

Ketua Pengarah Kesihatan Tan Sri Dr Noor Hisham Abdullah berkata ia dilakukan setelah mengambil kira situasi terkini pandemik Covid-19 di Malaysia, terutama kes kategori tiga, empat dan lima serta kadar penggunaan fasiliti kesihatan khusus untuk kes Covid-19 yang rendah di Lembah Klang.

“Selepas ini, perkhidmatan hospital ini ditukar kepada status hibrid dan akan merawat pesakit Covid-19 dan bukan Covid-19 seperti dahulu selaras dengan keadaan negara yang dalam Fasa Peralihan Ke Endemik seperti diumumkan sebelum ini.

“Namun KKM akan sentiasa memantau dan bersiap sedia dalam menyediakan perkhidmatan perubatan bagi kes-kes Covid-19 termasuk rawatan kritikal jika berlaku peningkatan kes Covid-19 di negara ini,” menurutnya dalam kenyataan hari ini seperti dilapor Bernama.

Pada 10 Mac 2020, Hospital Sungai Buloh diwartakan sebagai hospital bagi rawatan khusus untuk pesakit Covid-19 sebagai langkah strategik bagi menampung keperluan katil hospital dan juga pengurusan hospital yang optimum dalam memerangi pandemik itu.

Pada kemuncak operasinya, Hospital Sungai Buloh mampu menampung lebih 2,000 pesakit Covid-19 pada satu-satu masa dan sehingga semalam, seramai 92,874 pesakit Covid-19 telah dirawat di hospital itu sepanjang pandemik Covid-19 melanda negara.

Dr Noor Hisham berkata KKM turut menzahirkan penghargaan kepada semua petugas barisan hadapan di seluruh negara terutama di Hospital Sungai Buloh yang memberikan komitmen jitu dan perkhidmatan kesihatan terbaik sepanjang pandemik Covid-19.


Ambrin layak putuskan maklumat dalam laporan audit 1MDB: Saksi

Mahkamah Tinggi Kuala Lumpur hari ini diberitahu bahawa bekas Ketua Audit Negara Tan Sri Ambrin Buang sepatutnya memutuskan maklumat apa yang perlu dimasukkan dan dikecualikan dalam laporan akhir audit 1Malaysia Development Berhad (1MDB) kerana beliau mempunyai kuasa tertinggi pada ketika itu.

Saksi pendakwaan Tan Sri Dr Madinah Mohamad, yang mengambil alih jawatan Ambrin pada 2017, berkata ia masih menjadi prerogatif Ambrin ketika itu untuk memutuskan sama ada menerima atau tidak cadangan yang dibuat oleh pihak yang diaudit, lapor Bernama.

Beliau berkata demikian ketika pemeriksaan balas oleh peguam Datuk N Sivananthan yang mewakili bekas Ketua Pegawai Eksekutif 1MDB, Arul Kanda Kandasamy dalam perbicaraan kes bekas Perdana Menteri Datuk Seri Najib Razak dan Arul Kanda atas dakwaan meminda laporan audit akhir 1MDB.

Saksi pendakwaan ke-12 itu yang tidak terlibat dalam proses pengauditan tersebut pada 2015 dan 2016 bagaimanapun bersetuju bahawa pihak yang diaudit tidak boleh mengarahkan juruaudit untuk mengeluarkan fakta atau penemuan tertentu dalam mana-mana laporan audit.

Sivananthan: Adakah anda bersetuju dengan saya bahawa pihak yang diaudit, bagaimanapun, boleh mengemukakan cadangan tentang maklumat apa yang perlu dimasukkan dalam laporan audit berdasarkan dokumen tersebut?

Madinah: Saya setuju

Sivananthan: Akhirnya, ketua audit negara (Ambrin) yang harus memutuskan perkara yang patut ada dan tidak (dalam laporan audit)?

Madinah: Ya, betul.

Saksi itu juga bersetuju dengan Sivananthan bahawa Ambrin menjadi orang yang tepat untuk menjelaskan apa yang telah berlaku semasa proses audit 1MDB dan apa yang dilakukan atau tidak dilakukan, seterusnya bersetuju bahawa ketua audit negara mempunyai budi bicara untuk memutuskan perkara yang patut atau tidak patut dilakukan.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Februari 2016.

Kedua-dua mereka didakwa mengikut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung 20 April.


7.8 juta dos vaksin sudah diberikan setakat semalam, kata Dr Adham

Dos vaksin yang sudah diberikan kepada orang ramai kini adalah sebanyak 7,824,912 dos setakat semalam, kata Menteri Kesihatan Datuk Seri Dr Adham Baba.

Daripada jumlah keseluruhan suntikan vaksinasi di bawah Program Imunisasi Covid-19 Kebangsaan itu, sebanyak 5,610,911 adalah penerima dos pertama manakala 2,214,001 individu lagi telah menerima dos kedua, sekali gus melengkapkan vaksinasi mereka.

“Sebanyak 231,733 dos vaksin COVID-19 diberikan semalam,” katanya dalam hantaran Twitter beliau hari ini.

Sementara itu, lima negeri yang mencatatkan penerimaan kedua-dua dos tertinggi ialah Selangor dengan 287,127 orang, diikuti Sarawak (246,259), Johor (233,239), Perak (201,040) dan Sabah (188,690).


Israel halang rakyat Palestin solat Jumaat di Masjid Al-Aqsa

Rejim pengganas Israel hari ini menghalang rakyat Palestin yang tidak menerima sunitkan vaksin Covid-19 daripada bersolat Jumaat di Masjid Al-Aqsa.

Pada awalnya rejim itu membenarkan ratusan rakyat Palestin dari wilayah yang diduduki di Tebing Barat untuk memasuki Baitulmaqdis bagi solat Jumaat pertama bulan Ramadan, menggunakan permit khas.

Bagaimanapun, pihak berkuasa rejim Israel kemudianya menetapkan hanya mereka yang telah menerima suntikan vaksin Covid-19 boleh beribadat di masjid itu, sedangkan vaksin tidak mencukupi.

Terdapat jumlah vaksin yang tidak mencukupi di Tebing Barat kerana program vaksinasi terhad kepada mereka yang mempunyai penyakit kronik dan yang berusia lebih 60 tahun, kata Kementerian Kesihatan Palestin.

Kekacauan turut meletus di antara rakyat Palestin dan polis rejim Israel di pusat pemeriksaan Qalandia kerana ketiadaan vaksin.

“Kami dihalang memasuki Baitulmaqdis untuk solat di Masjidil Aqsa. Israel mengenakan syarat vaksin untuk menyekat kami memasuki masjid itu.

“Kami menuntut hak kami ke atas masjid itu dan kami menuntut campur tangan kumpulan hak asasi manusia antarabangsa untuk mencegah tindakan kejam penjajah (Israel),” kata seorang penduduk Samya Abdel Aziz.

Sementara itu di Semenanjung Gaza, pihak berkuasa rejim Israel menghalang ratusan penduduk daripada menuju ke Masjid Al-Aqsa untuk solat Jumaat.

Sejak beberapa tahun lalu, hanya penduduk di wilayah diduduki di Tebing Barat dan bandar di wilayah Israel sahaja dibenarkan memasuki masjid berkenaan. – Agensi

Polis rejim Israel menyekat laluan masuk ke Masjid Al-Aqsa bagi menghalang umat Islam menunaikan solat Jumaat pertama bulan Ramadan, hari ini. – Gambar Anadolu


Jangkitan semalam terendah sejak September 2020, tiada kematian

Jumlah jangkitan harian Covid-19 di seluruh negara dalam tempoh 24 jam semalam (Isnin, 23 Januari 2023) mencatat penurunan mendadak iaitu terendah sejak September 2020, ketika awal virus SARS-CoV-2 mula merebak.

Semalam, sebanyak 142 jangkitan baharu dilaporkan, berbanding 309 kes yang direkodkan pada Ahad, lapor Kementerian Kesihatan (KKM).

Kali terakhir negara mencatat jangkitan harian terendah ialah pada 30 September 2020 iaitu sebanyak 89 kes, sebelum mula meningkat sehingga mencatat kes tertinggi sebanyak 33,406 jangkitan pada 5 Mac 2022.

Negara juga tidak melaporkan sebarang kematian akibat komplikasi Covid-19 semalam – dua hari berturut-turut, menurut laman sesawang Github KKM yang dikemas kini tengah malam tadi.

Pada masa sama, KKM juga memaklumkan bahawa lapan kes semalam turut melibatkan kanak-kanak, dengan masing-masing empat kes membabitkan kanak-kanak berusia 0 hingga empat tahun, dan lima hingga 11 tahun.

Daripada jumlah jangkitan baharu semalam, 97 kes melibatkan individu yang telah menerima suntikan vaksin dos penggalak, diikuti 30 (individu yang lengkap divaksinasi); tiada kes melibatkan individu belum lengkap divaksinasi; dan 15 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,034,972 dengan 4,987,828 pesakit telah sembuh, termasuk 267 yang pulih semalam.

KKM juga memaklumkan sehingga semalam 10,212 kes masih aktif, turun semula berbanding 10,337 yang dicatat pada Ahad.

Sementara itu, 9,859 pesakit kini masih menjalani kuarantin di rumah (9,943 pada Ahad). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun semula kepada 337 kes berbanding 381 pada Ahad dan 366 (Sabtu).

Seramai 16 pesakit dimasukkan ke unit rawatan rapi (13 pada Ahad), dengan 11 daripadanya memerlukan alat bantuan pernafasan (10 pada Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiada pesakit dilaporkan meninggal dunia akibat komplikasi Covid-19 dalam tempoh 24 jam semalam, sama seperti pada Ahad.

Ini menjadikan kumulatif kematian sejak 17 Mac 2020 di seluruh negara kekal kepada 36,929 mangsa, termasuk 7,866 kes kematian di luar fasiliti kesihatan atau ‘brought in death’ (BID).


Apple dedah kelemahan sistem keselamatan iPhone, iPad, Mac

Apple mendedahkan kelemahan keselamatan yang serius untuk iPhone, iPad dan Mac yang berpotensi membolehkan penggodam mengawal sepenuhnya peranti ini.

Apple mengeluarkan dua laporan keselamatan mengenai isu itu pada Rabu, tetapi tidak mendapat perhatian yang meluas dalam kalangan penerbitan teknologi.

Penjelasan Apple berhubung kelemahan bermakna penggodam boleh mendapat “akses pentadbir (admin) penuh” ke peranti itu.

“Itu akan membolehkan penceroboh menyamar sebagai pemilik peranti dan kemudiannya menguruskan sebarang perisian atas nama pemilik asal, kata Ketua Pegawai Eksekutif SocialProof Security, Rachel Tobac.

Pakar keselamatan telah menasihatkan pengguna untuk mengemas kini peranti yang terjejas – model iPhone6S dan terkemudian; beberapa model iPad, termasuk generasi ke-5 dan lebih baru, semua model iPad Pro dan iPad Air 2; dan komputer Mac dengan MacOS Monterey.

Kecacatan itu juga menjejaskan beberapa model iPod.

Apple tidak menyatakan dalam laporan itu bagaimana, di mana atau oleh siapa kelemahan berkenaan ditemui. Dalam semua kes, ia memetik penyelidik tanpa nama.

Syarikat perisian pengintip komersial seperti Kumpulan NSO Israel terkenal kerana mengenal pasti dan mengambil kesempatan daripada kelemahan tersebut, mengeksploitasinya dalam perisian hasad yang secara rahsia menjangkiti telefon pintar sasaran, menyedut kandungannya dan mengawasi sasaran dalam masa nyata.

Kumpulan NSO telah disenaraihitamkan oleh Jabatan Perdagangan Amerika Syarikat.

Perisian pengintipnya diketahui telah digunakan di Eropah, Timur Tengah, Afrika dan Amerika Latin terhadap wartawan, penentang dan aktivis hak asasi manusia.

Penyelidik keselamatan Will Strafach berkata dia tidak melihat analisis teknikal tentang kelemahan yang baharu pada Apple.

Syarikat itu sebelum ini telah mengakui kelemahan serius yang sama dan, dalam apa yang dianggarkan oleh Strafach mungkin beberapa kali, telah menyatakan bahawa ia menyedari laporan bahawa ruang keselamatan sedemikian telah dieksploitasi. – AP


Kes basikal lajak: Kerani wanita dibebas sementara tunggu rayuan didengar

Seorang kerani wanita yang ditahan di penjara atas kesalahan memandu secara melulu sehingga menyebabkan kematian lapan remaja berbasikal lajak, hari ini dibebaskan dengan ikat jamin RM10,000 serta seorang penjamin, sementara rayuannya didengar di Mahkamah Rayuan.

Panel tiga hakim Mahkamah Rayuan yang diketuai Datuk P. Ravinthran bersama-sama Datuk Lee Heng Cheong dan Datuk Mohd Nazlan Mohd Ghazali membenarkan permohonan Sam Ke Ting, 27, untuk menangguhkan pelaksanaan hukuman penjara enam tahun dan denda RM6,000 yang dijatuhkan Mahkamah Tinggi.

Mahkamah hari ini juga membenarkan permohonan Sam yang memakai baju kurung biru itu untuk merayu terhadap keputusan Mahkamah Tinggi Johor Bahru pada 13 April lepas, lapor Bernama.

Hakim Mahkamah Tinggi Datuk Abu Bakar Katar yang menjatuhkan hukuman itu ke atas Sam turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.

Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Okt tahun lepas, yang melepaskan dan membebaskan wanita itu daripada pertuduhan berkenaan.

Panel tiga hakim itu membenarkan permohonan Sam yang hadir ke mahkamah dengan tangan bergari, selepas Timbalan Pendakwa Raya Manoj Kurup tidak membantah permohonan berkenaan.

Manoj berkata pihaknya tidak membantah permohonan kerana kes itu berkepentingan awam selain mengakui pemohon (Sam) tidak akan melarikan diri.

Ravinthran kemudiannya membenarkan permohonan kebenaran untuk merayu, dan rayuan untuk menangguhkan pelaksanaan hukuman.

“Kami telah berbincang dan pemohon (Sam) dibebaskan dengan jaminan RM10,000 dengan seorang penjamin,” kata Ravinthran dalam keputusan sebulat suara itu.

Mahkamah juga membenarkan permohonan peguam Muhammad Faizal Mokhtar yang mewakili Sam untuk meminda notis rayuan dengan memasukkan persoalan undang-undang dalam notis berkenaan.

Muhammad Faizal berkata permohonan itu dibuat berikutan beliau mengalami kesukaran untuk mendapatkan nota prosiding Mahkamah Tinggi berhubung kes itu kerana kesuntukan masa.

“Permohonan untuk kebenaran merayu difailkan pada Khamis (14 April) bersama dua afidavit sokongan. Disebabkan Johor cuti pada Jumaat, saya mengalami kesukaran berhubung dengan mahkamah. Oleh sebab itu, saya tidak sempat untuk mendapatkan nota prosiding daripada mahkamah,” katanya.

Menurut peguam itu terdapat enam persoalan undang-undang yang perlu dijawab termasuk sama ada keterangan tidak bersumpah oleh Sam boleh diterima sebagai penjelasan kepada pembelaannya dan sama ada wujud beban atas wanita itu bagi membuktikan tanggungjawab untuk memandu dengan lebih berhati-hati berbanding kumpulan basikal yang menghalang laluan utama.

Muhammad Faizal dalam hujahan penangguhan pelaksanaan hukuman dan rayuan berhubung jaminan berkata berdasarkan rekod mahkamah, anak guamnya hadir pada setiap kali perbicaraan dan tidak mempunyai risiko untuk melarikan diri.

“Pemohon (Sam) yang bekerja sebagai kerani sebelum ini diikat jamin RM10,000 dengan seorang penjamin oleh mahkamah.” katanya.

Di awal prosiding, panel tiga hakim itu membenarkan permohonan Majlis Peguam yang diwakili peguam Ravinder Singh Dhaliwal untuk menjadi amicus curiae (sahabat mahkamah), namun menolak dua lagi permohonan sama oleh MCA dan Pertubuhan Alumni Rumpun Fakulti Undang-Undang Universiti Malaya (PARFUM).

Sam yang ketika kejadian berusia 22 tahun, didakwa melakukan kesalahan itu di Jalan Lingkaran Dalam, Johor Bahru, Johor pada 3.20 pagi 18 Feb 2017.

Lapan remaja yang maut dalam kejadian itu terdiri daripada Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Ketika ditemui pemberita selepas prosiding, Muhammad Faizal berkata anak guamnya berpesan supaya orang ramai tidak berdebat berhubung kes berkenaan dengan menimbulkan isu perkauman.

“Anak guam saya seorang yang patuh kepada kedaulatan undang-undang dan akur dengan keputusan mahkamah,” kata peguam itu.

Menurut Muhammad Faizal, anak guamnya dijaga dengan baik sepanjang berada di dalam penjara selain turut berterima kasih kepada keluarga, rakan dan persatuan yang menyokong dan prihatin terhadapnya.


Kalimah Allah: PN kesal tindakan tarik balik rayuan, gesa ikut proses undang-undang

Perikatan Nasional (PN) menyatakan pendirian kesal dan kecewa dengan tindakan Kementerian Dalam Negeri (KDN) dan kerajaan campuran berhubung keputusan menarik balik rayuan dalam isu kalimah Allah.

Pengerusinya, Tan Sri Muhyiddin Yassin berkata sepatutnya isu kalimah Allah tersebut diputuskan mengikut proses perundangan tanpa sebarang campur tangan kerajaan dan menyifatkan tindakan tersebut sebagai tidak sensitif dengan kepentingan umat Islam di Malaysia.

Terdahulu, media melaporkan melaporkan Kerajaan Malaysia dan KDN menarik balik rayuan terhadap keputusan Mahkamah Tinggi, yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama Kristian bagi tujuan pembelajaran.

Berikut kenyataan media oleh Muhyiddin:

Ketika saya menjadi Menteri Dalam Negeri dalam kerajaan Pakatan Harapan (PH), ada menteri daripada parti DAP yang meminta supaya Kementerian Dalam Negeri (KDN) menyelesaikan kes Jill Ireland di luar mahkamah. Saya tidak bersetuju dengan permintaan ini kerana apa yang dimaksudkan dengan penyelesaian di luar mahkamah itu ialah KDN menarik balik perintah rampasan cakera padat risalah agama Kristian yang mengandungi kalimah Allah.

Pendirian KDN pada masa itu ialah kes ini mesti diputuskan oleh mahkamah mengikut proses undang-undang. Antara hujah utama KDN pada masa itu ialah penyebaran risalah agama Kristian yang mengandungi kalimah Allah boleh menimbulkan kegusaran dalam kalangan umat Islam dan ini berkemungkinan menggugat ketenteraman awam dan keselamatan negara.

Apabila Mahkamah Tinggi membenarkan permohonan Jill Ireland pada tahun 2021, Kerajaan Perikatan Nasional pada ketika itu berpendirian bahawa keputusan kes ini mesti dirayu ke peringkat Mahkamah Rayuan. Adalah menjadi kelaziman dalam mana-mana kes mahkamah, pihak yang tidak berpuas hati dengan keputusan mahkamah boleh merayu ke mahkamah yang lebih tinggi.

Keputusan untuk merayu ke Mahkamah Rayuan juga adalah selaras dengan titah yang dizahirkan pada masa itu oleh Duli Yang Maha Mulia Sultan Ibrahim Ibni Almarhum Sultan Iskandar, Sultan Johor dan Duli Yang Maha Mulia Sultan Sharafuddin Idris Shah Alhaj, Sultan Selangor.

Saya kesal dengan keputusan kerajaan PH-BN menarik balik rayuan dalam kes yang melibatkan sensitiviti umat Islam dan kepentingan awam ini. Sepatutnya, biarlah kes ini diputuskan menurut proses undang-undang di mahkamah sehingga selesai sebelum kerajaan membuat apa-apa keputusan dasar mengenainya.

Sekiranya keputusan mahkamah masih tidak berpihak kepada kerajaan selepas proses rayuan selesai, maka wajarlah bagi pihak kerajaan meminda undang-undang berkenaan demi memastikan tujuan undang-undang tersebut dikuatkuasakan, iaitu untuk menjamin keharmonian hubungan antara masyarakat berbilang agama dan memelihara ketenteraman awam di negara ini dapat dicapai.

Perlu diingat bahawa Kebawah Duli Yang Maha Mulia Seri Paduka Baginda Yang di-Pertuan Agong adalah Ketua Agama Islam bagi Wilayah Persekutuan Kuala Lumpur, Labuan dan Putrajaya manakala Raja-Raja Melayu adalah Ketua Agama Islam bagi negeri masing-masing. Maka titah Raja-Raja Melayu dalam hal ini hendaklah dijunjung oleh kerajaan.

Tan Sri Muhyiddin Yassin
Pengerusi Perikatan Nasional